Génesis 28 - Holy Bible [Aymara Bible 1997] - (Gén 28)\nIsaacasti ucapachajj Jacobor jawsasinjja bendicïnwa, ucatsti saraquïnwa: “Janipun aca Canaán oraken jaquir warminacampi casarasimti.\nPadan-aram sata oraker sarjjam Betuel achachilaman utaparu, ucansti Labán tioman mä phuchapampi casarasim.\nTake ch'amani Diosaw jumaru bendicïtam, wawanacamsa waljaniru tucuyaracpan, uqhamat jumatjja walja marcanaca mistuñapataqui.\nCuntejj Abraham awquisaru arsuwaycän uca bendicionanacsa jumaru, uqhamarac wawanacamaru churpan, aca orakena, cawqhantejj jichhajj sarir jakjama jacasctan ucat dueñöpjjañapataqui, Dios quipcaraquiw uqham sasajj Abrahamarojj arsuwayi” sasa.\nUqhamasti Isaacajj Jacoborojj Padan-aram tokeruw qhitjjäna. Jacobosti Labanan utaparuw purïna, jupasti Betuel jaken yokapänwa, arameo jake, Rebecan jilapa, cawquïritejj Jacobompina, Esaumpina taycapäcaraqui ucana.\nEsausti sumwa uñjäna cunjämsa Isaac awquipajj Jacoborojj bendicïna, uqhamarac Padan-aram sat tokeru qhitjjäna, ucan casarasiñapataqui ucanacjja. Uqhamaraquiwa suma amuyäna, awquipajj Jacobor bendicisinjja, saraquitaynawa: “Janipun aca Canaán orakenquir warminacampi casarasimti” sasa.\nJacobosti cunjämtejj awquipan, taycapan qhitata Padan-aram uca tokeru sarjjän ucsa sumwa amuyänjja.\nUqhamatwa Esaojj amuyasiraquïna awquipataquejj uca Canaán tokenquir warminacajj jan walïtapa.\nUcatwa Ismaelan ucar sari, uca Ismaelasti Abrahaman wawapänwa, ucasti Mahalat sat phuchapwa irptasini warmipataqui, ucasti Nebaiotan cullacapänwa, Esaunsti pani cananea warminacapajj utjascaraquïnwa.\nJacobojj Beerseba chekat mistuwayasinjja Harán toker sarquis uca thaquinjamwa sarjjäna.\nMä chekaru purt'asinsti, ucqharuw waquicht'asïna uca arumajj ucan ict'añataqui, intisti jalantjjaraquïnwa. Mä kala ch'ijmt'asi ucatsti ucanwa icnokjjäna.\nUcansti mä samca samcasïna, uca samcansti mä escalera uñjäna aca oraketa alajjpachcama maqhatasquiri, uca escaleranjamsti Diosan angelanacapaw maqhatasipcäna, sarakasipcaraquïna.\nUqhamarus uñjaraquïnwa Tatitojj ucan jupa jac'ana sayt'atäsquiri, aqham sasa: “Nayätwa Tatitojja, Abraham achachilaman Diosapajja, uqhamaraqui Isaac awquiman Diosapa. Jumampiru, wawanacamampiruw cawqhantejj ict'atäcta uca orake churä.\nWawanacamasti lak'a polvor uñtata sinti waljapunïniwa, ucatsti amstaru, aynacharu, inti jalanta tokeru, inti jalsu tokeruw saratatapjjaraquini, aca oraken take familianacasti juma toke, uqhamarac wawanacam tokew bendición catokapjjani.\nCunapachatejj Jacobojj samcat sartjjän ucqhasti, amuyaraquïnwa: “Chekpachapuniw Tatitojj aca chekancascpacha, nayasti janiw ucjja yatcayätti” sasa.\nWal ajjsaräna, ucatsti saraquïnwa: “Aca chekajj wali ajjsarcañawa. Acanquiwa Diosan utapajja, ¡alajjpachan puncupawa!” sasa.\nKhepärmanthi alwasti Jacobojj wali alwat sartasi, ucatsti cawquïri kaltejj ch'ijmt'ascatayna ucwa sayt'ayi mä pilaräcaspas uqhama, ucatsti aceitempi warjjatasinwa Diosar loktata tucuyaraquïna.\nUca chekansti nayrajj mä marcaw utjatayna, ucasti khana marca satänwa, ucampis Jacobojj uca marcan sutipjja trocänwa Betel sutimpi.\nUcansti Jacobojj aca arsüwi arsu: “Diosatejj nayampïni, uqhamarac aca saräwinsa yanaparaquitani, mank'añsa, issa churaraquitani,\nawquejjan utaparus sumaquirac cuttayjjetani, ucapachasti jupajj chekpachansa Diosajjäniwa.\nAca kala acqhar mä pilarar uñtata sayt'aycta ucasti Diosan utapäniwa. Dios Tata, cuntejj churquitäta ucatsti sapa tuncat maya churapunïmawa” sasa.


Bibliajj cheqpun parli: Persia markankiri Tatnai sat apnaqeri\n¿Kuna arutsa liytʼäta? Afrikáans Albanés Alemán Amárico Armenio Aymara Azerí Azerí (alfabeto cirílico) Bashkir Batako karo Batako toba Baulé Bengalí Biak Birmano Bislama Búlgaro Catalán Cebuano Checo Chichewa Chino Tradicional Chino cantonés (tradicional) Chino mandarín (simplificado) Chitonga Chokue Chuvash Cibemba Cingalés Citonga Congo Coreano Criollo de las Seychelles Criollo haitiano Criollo mauriciano Croata Dangme Danés Efik Embunda Endebele Endonga Eslovaco Esloveno Español Estonio Ewé Finlandés Fiyiano Fon Francés Ga Georgiano Griego Guaraní Gun Hausa Hebreo Hiligaynon Hindi Hiri motu Holandés Húngaro Ibanag Ibo Ilocano Indonesio Inglés Islandés Isoko Italiano Japonés Javanés Kabiye Kaonde Kazajo Kikamba Kikongo Kikuyu Kiluba Kimbundu Kiniaruanda Kirguís Kiribatiano Kirundi Kisonge Kurdo Kurdo kurmanyí del Cáucaso Kwangalí Kwanyama Lifu Lingala Lituano Luganda Lunda Luo Luvale Macedonio Malayo Malayálam Malgache Maltés Mam Mambue-Lungu Maya Mizo Ndebele (Zimbabue) Nepalés Nias Niueano Noruego Nyaneka Náhuatl (norte de puebla) Oromo Osético Otetela Pangasinán Papiamento (Aruba) Papiamento (Curazao) Persa Pidgin de las islas Salomón Polaco Portugués de Brasil Quechua (Ancash) Quechua (Ayacucho) Quechua (Cuzco) Quechua boliviano Quichua de Imbabura Rarotongués Rumano Ruso Samoano Sepedi Serbio (Alfabeto cirílico) Serbio (alfabeto latino) Sesoto de Lesoto Sesoto de Sudáfrica Shona Silozi Sranangtongo Suajili Suati Sueco Swajili (Congo) Tagalo Tai Tamil Tetun Dili Tigriña Tivo Tojolabal Tok pisin Tongano Tshiluba Tsonga Tsotsil Tsuana Tumbuka Turco Twi Tártaro Ucraniano Uhobo Umbundú Urdu Vendal Vietnamita Wallisiano Waray-Waray Wayuunaiki Xhosa Yao Yoruba Zandé Zulú Árabe Ñanya Ñemba\nÑeqʼet lurat aka tablillanwa Tatnai chachan sutipajj uñsti.\nBiblical Archaeology Review sat revistajja, 2014 maran akham sasaw jisktʼäna: “Arqueología toqet yatjjatapki ukanakarjamajja, ¿Bibliajj Hebreo Qellqatanakan parlki uka jaqenakat qhawqhanipunis jakawayapjje?” sasa. “Niya 50 jaqenakaw cheqpachapun jakawayapjje” sasaw uka pachpa revistajj qhanañchi. Ukampis uka revistajj janiw Tatnai chachat parlkänti. ¿Khitïpachänsa Tatnai chachajja? Sutipajj mä qhawqha kutikiw Biblian uñsti, uk jichhajj uñjañäni.\nJerusalén markajja, wali munañani Persia markamp apnaqatänwa. Persa jaqenakajja, uka markarojj ‘Éufrates jawirata inti jalanta toqenkir provincia’ sasaw sutichapjjäna. Babilonia marka katuntasajja, persa jaqenakajj uka markan katuntat judionakaruw antutjjapjjäna, ukat Jehová Diosan templop Jerusalenan wasitat saytʼayapjjañapatakiw permiso churapjjarakïna (Esdras 1:1-4). Ukampis judionakan enemigonakapajj janiw uk lurapjjañap munapkänti, ukatwa “Persia marka contraw saytʼasipjje” sasin sapjjäna (Esdras 4:4-16). Darío I (522-486 a.C.) reyejj apnaqkäna uka tiemponjja, Tatnai sat sutini chachaw uka toqet yatjjatir saräna. Juparusti, ‘Éufrates jawirat inti jalanta toqenkir provincianak apnaqeri’ sasaw Biblian uñtʼasi (Esdras 5:3-7).\nÑeqʼet lurat walja tablillanakaw jikjjatasiwayi. Ukanakanjja, Tatnai sat sutiw uñsti. Ukanakajj inas uka chachan familiapan documentonakapächïna. Ukïrinakat mayajja, qollqe kuttʼayañataki mä recibor uñtatänwa, Darío I reyejj pä tunka maranak apnaqjjäna ukhaw uka documentojj lurasïna (502 a.C.). Tatnai chachan sirvientepaw uka documenton testigot uñsti, uka Tatnai chachatwa Esdras librojj parlaraki.\n¿Kuna cargonïnsa Tatnai chachajja? 535 (a.C.) maranjja, Ciro reyejj kawkïr markanaktï apnaqkäna ukanakjja provincianakaruw tʼaqanoqäna. Uka provincianakat mayajja, “Babilonia ukat Éufrates jawirata inti jalanta toqenkir provincia” satänwa. Tiempompejja, uka provinciajj payaruw tʼaqjjtäna, ukanakat mayajj ‘Éufrates jawirata inti jalanta toqenkir provincia’ satakëjjänwa. Celesiria, Fenicia, Samaria ukat Judá markanakaw uka provinciankäna, uka markanakan capitalapajj inas Damasco markächïna. Tatnai chachajj niya 520 marata 502 marakamaw uka provincia apnaqäna.\nJudionakajj cheqapunit Persia marka contra saytʼasipjje janicha, uk yatjjatiriw Tatnai chachajj Jerusalén markar saräna. Ukanjja, judionakajj Diosan templop wasitat saytʼayañatakejj Ciro reyit permiso katoqapjjatapwa yatïna, ukwa Darío reyir yatiyarakïna. Palacion documentonakajj utjkäna ukaw uka arunakan cheqätap uñachtʼayäna (Esdras 5:6, 7, 11-13; 6:1-3). Ukatwa Tatnai chacharojj judionakar jan jarktʼañapataki yatiyasjjäna, ukat jupajj uka arunakarjamaw lurarakïna (Esdras 6:6, 7, 13).\nTatnai chachajj janis Biblian sinti uñtʼatäkchejja, sutipasa ukhamarak kuna cargonïkantï ukas janiw pantjatäkiti. ¿Kunsa ukajj uñachtʼayistu? Kunanaktï arqueología toqet yatjjatirinakajj sapki ukajj Biblian cheqpun parlatapwa uñachtʼayi.\nBibliatï Diosan qellqayatächejja, janiw aleq libronakjamañapäkiti.\nWali wakiskir mä libro\nBibliar uñtasit yaqha librojj janiw utjkiti, nayra tiempotpachwa Diosar creyipjjañapatak walja jaqenakar Bibliajj yanaptʼawayi. Ukhamajj ¿Bibliar confiysnati?


Números 29 - Holy Bible [Aymara Bible 1997] - (Núm 29)\n29:1 29:2 29:3 29:4 29:5 29:6 29:7 29:8 29:9 29:10 29:11 29:12 29:13 29:14 29:15 29:16 29:17 29:18 29:19 29:20 29:21 29:22 29:23 29:24 29:25 29:26 29:27 29:28 29:29 29:30 29:31 29:32 29:33 29:34 29:35 29:36 29:37 29:38 29:39 29:40\n“Pakallko phajjsin kallta urupanjja, jumanacasti mä k'oma tantachasïwi lurapjjäta. Uca urusti janiraquiw cuna casta irnakañsa lurapjjätati, ucatsti uca urjja trompetanac phust'asaw yatiyapjjäta.\nTatituru mä suma k'apquir nact'ayat ofrendjama loktapjjäta mä vaca kallu, mä orko oveja, uqhamarac pakallko orko ovejanaca, ucanacasti mä maranïñapawa, jan cuna usuchjata.\nJac'umpi aceitempi chaput ofrendajj sojjta kilöniwa sapa vaca kallutjja, pusi kilonaca sapa orko ovejata.\nUqhamarac pä kilo sapakat marani oveja kalluta.\nUcjjarojj mä cabrito sacrificiot loktapjjäta, juchanacamat pampachatäña jicjjatañataqui,\nucjjarusti sapa phajjsi nact'ayat ofrenda, uqhamaraqui sapüru nact'ayat ofrenda loktasqui ucanacamp chicajj, grano achunacata, vinota, ofrendanaca loktapjjäta, cunjämtejj Diosajj siscatayna ucarjama. Mä suma k'apquir nact'ayat ofrendäniwa Tatitutaquejja.\n“Pakallko phajjsit tunca uru sarakquipanjja uqhamaraquiw jumanacajj k'oma tantachasïwi lurasipjjäta. Uca urusti ayuno lurapjjäta, janiraquiw cuna casta irnakañanacsa lurapjjätati.\nTatiturusti mä suma k'apquir nact'ayat ofrendjamjja mä vaca kallu loktapjjäta, mä orko ovejampi, uqhamarac pakallko orko ovejanaca, ucanacasti mä maranïñapawa, jan cuna usuchjata.\nJac'umpi aceitempi chaput ofrendajj sojjta kilöniw sapakata vaca kallutjja, pusi kilonaca sapakat orko ovejatjja.\nUqhamarac pä kilonaca sapakat marani oveja kallutjja.\nUqhamaraquiw mä cabrito sacrificiot loktapjjäta, perdonasiñ urunsa juchanacat sacrificiojj loktasqui, uqhamarac sapa urutsa nact'ayat ofrendajj loktasqui ucat sipansa, grano ofrendanacampi, vino ofrendanacampi chica.\n“Pakallko phajjsit tunca pheskan uru sarakquipanjja, jumanacasti mä k'oma tantachasïwi lurapjjäta. Uca urusti janiraquiw cuna casta irnakañanacsa lurapjjätati. Pakallko urunacaw Tatitun jach'a cancañaparu fiesta amtapjjäta.\nKallta urusti Tatitu Diosarojj loktapjjätaw, mä suma k'apquir nact'ayat ofrendjamjja, tunca quimsani vaca kallunaca, pä orko ovejanaca, uqhamarac tunca pusin mä marani orko oveja kallunaca, jan cuna usuchjata.\nJac'umpi, aceitempi chaput ofrendajj sojjta kilöniwa sapakat vaca kallutjja, pusi kilo sapa orko ovejatjja.\nUqhamarac pä kilo, sapa mä marani oveja kallutjja.\nUqhamaraquiw juchanacamatjja mä cabrito sacrificiot loktapjjäta sapa nact'ayat ofrenda churatat sipansa, grano ofrendanacampi, vino ofrendanacampi chica.\n“Payïri urusti loktapjjätaw tunca payan vaca kallunaca, pä orko ovejanaca, uqhamarac tunca pusini orko ovejanaca, ucanacasti mä maranïñapawa, jan cuna usuchjataraqui.\nUcat sipana granota, vinota, ofrendanacajj loktasiraquiquini, kawkhäquitejj vaca kallunacajja, orko ovejanacasa, marani ovejanacasa, uqhamarjama, cunjämtejj Diosajj sisqui uqhama.\nSapa urut nact'ayat ofrendata loktatäqui, grano ofrendanacampi, vino ofrendanacampi chica, ucatsti juchanacamat mä cabrito sacrificiot loktasiraquini.\n“Quimsïri urusti loktasiraquiniwa, tunca mayan vaca kallunaca, pä orko ovejanaca, uqhamarac tunca pusin orko ovejanaca, ucanacasti mä maranïniwa, jan cuna usuchjataraqui.\nUcat sipansa granonacata, vinota, ofrendajj lurasini, kawkhäquitejj vaca kallunacajja, orko ovejanacasa, uqhamarac mä marani ovejanacasa, uqhamarjama, cunjämatejj Diosajj sisqui uqhama.\nUcat sipansa, sapüru naqhayat ofrendajj loktasqui, ucanacat sipansa grano ofrendanacampi, vino ofrendanacampi chica, uqhamaraquiquiw juchanacat mä cabritojj sacrificiot loktasiraquini.\n“Pusïri urojj loktasiniw tunca vaca kallunaca, pä orko ovejanaca, uqhamarac tunca pusini orko ovejanaca, ucanacasti mä maranïñapawa, jan cuna usuchjataraqui.\nUcat sipansa granota, vinota ofrendajj loktasini, kawkhäquitejj vaca kallunacajja, orko ovejanacasa, uqhamarac mä marani ovejanacasa, cunjämatejj Diosajj sisqui uqhamarjama.\nUcat sipansa, sapüru nact'ayat ofrenda loktasqui, grano ofrendampi, vino ofrendampi chica, uqhamaraqui juchanacatjja mä cabritow sacrificiot loktasini.\n“Pheska urusti loktasiniw llätunca vaca kallunaca, pä orko ovejanaca, uqhamarac tunca pusini ovejanaca, ucanacasti mä maranïñapawa jan cuna usuchjataraqui.\nUcat sipansa, granota, vinota ofrendajj loktasini kawkhäquitejj vaca kallunacajja, orko ovejanacasa, uqhamarac mä marani oveja kallunacasa, cunjämtejj Diosajj sisqui uqhamarjama.\nUcat sipansa, sapüru nact'ayat ofrendajj loktasqui grano ofrendanacampi, vino ofrendanacampi chica, uqhamaraqui juchanacatjja mä cabritow sacrificiota loktasiraquini.\n“Sojjtïri urusti loktasiniw, quimsakallko vaca kallunaca, pä orko ovejanacampi, uqhamarac mä marani tunca pusin orko ovejanaca, jan cuna usuchjataraqui.\nUcat sipansa grano achunacata, vinota ofrendajj loktasini, kawkhäquitejj vaca kallunacajja, orko ovejanacasa, uqhamarac mä marani ovejanacasa, cunjämtejj Diosajj sisqui uqhamarjama.\nUcat sipansa, sapüru nact'ayat ofrendajj loktasqui, grano ofrendanacampi, vino ofrendanacampi chica, uqhamaraqui mä cabritow juchanacatjja sacrificiot loktasini.\n“Pakallko urusti loktasiraquiniw pakallko vaca kallunaca, pä orko ovejanaca, uqhamarac tunca pusini ovejanaca, ucanacasti mä maranïñapawa, jan cuna usuchjataraqui.\nUcat sipansa, granota, vinota ofrendajj loktasini kawkhäquitejj vaca kallunacajja, orko ovejanacas, mä marani ovejanacasa uqhamarjama, cunjämtejj Tatitu Diosajj sisqui uqhama.\nUcat sipansa sapüru nact'ayat ofrendajj loktasqui grano achunaca ofrendanacampi, vino ofrendanacampi chica, uqhamaraqui juchanacatjja mä cabritow sacrificiot loktasini.\n“Quimsakallko urusti mä jach'a fiestwa lurapjjäta; uca urojj janiraquiw cuna casta irnakañanacsa lurapjjätati.\nTatiturusti loktapjjätaw mä suma k'apquir nact'ayat ofrendjamjja, mä orko vaca kallu, mä orko oveja, uqhamarac mä marani pakallko ovejanaca, jan cuna usuchjata.\nUcat sipansa, granota, vinota ofrendanacaw loktasini sapa vaca kalluta, orko ovejata, uqhamarac mä marani ovejanacata, cunjämatejj Diosajj sisqui uqhamarjama.\nUcat sipansa, sapüru nact'ayat ofrendajj loktasqui, grano ofrendanacampi, vino ofrendanacampi chica, uqhamaraqui juchanacatjja mä cabritow sacrificiot loktasini.\n“Aca sacrificionacwa Tatiturojj loktapjjäta, jach'a fiestanacamanjja, arunacamampi arsusina ofrenda loktañäni sapcta ucat sipansa, naqhantayat ofrendäpansa grano achunacata, vinota ofrendäpansa, uqhamarac sumancayaña sacrificiöpansa.”\nUcatsti Moisesajj israelitanacarojj yatiyänwa take cunanactejj Tatitojj sawaycatayna ucanaca.


Gaddafi: Jiwayañampiw Axsaräyi · Global Voices Aymarata\n(es) ukan jaqukipiri\tMari Carmen Civera\nJaqukipäw uñt'ayata/apkatata 29 Achuqa phaxsi 2011 20:09 GMT\nAka blog ullart'apxañäni Italiano, 한국어, Malagasy, Français, Español, bahasa Indonesia, English\nAkasti Libia Markan sartasiwinakapat yatiyawinaka, 2011n tuqit qillqaniwipawa.\nGadaffi jaqixa mä yanqhachäwi kjitinakatix mark apnaqirinak tuqi arsupki ukanakarux uñicht’ayawayatayna. Ukatxa yaqha lurawinaka paskanxa Libya markanxa ukanakampit arsuwayatayna. Kunawsatixa yaqha mark apnaqirinakaxa jiwayapkataynawa taqi kjitinakatix mark apnaqirirnakaru saykatapkanxa jupanakaru. Ukatxa «mayacht’awix China Markanxa wali kjusanwa, taqi kjitinakatix plaza Tianamen tuqin jikxatasipkanxa ukanakatakixa”. Ukjamakasinxa sarakinwa, arumanthix waynanakaxa tamacht’asipxan turkakiptawi arxatañataki, jupanakpachaxaya qalltapxstaxa, sasaw arst'asiwaykakitayna.\nJanira arskipanxa, yaqhipa twiter apnaqirinakaxa aruskipt’apxanwa maysaru uñtayasinakunawsatix jan ratuki arsunki ukata.\n@acarvin: Gaddafi: mark apnakaña turkakipañataki, jan yanqhachatañataki sayt'asipxama, sasina.\n@acarvin: Gaddafi: wayna jilatanakaruwa janchi masipanakata jithiqayasina yaqha amuyumpi p’iqiru uskuntasina apamuchutayna. Kjitinakatix ch’amanchapki jupanakaxa nuwjasaw juchapa uñicht’ayapxatayna.\n@rania_hafez: Gaddafi: kjitinakatix Libia marka apnaqirinakaru ukjamaraki armanaka aptirinakaru markachirinak tuqxa, jupanakaxa juchapxa mutuyatañapawa jiwayawimpi, ukjam siwa Libia markan kamachipanxa.\n@draddee: Gaddafi: markachirinaka tamacht’añataki ukjamata jupanakax arxatapxañapataki, aski sarnaqawinaka Libia markachirinakaxa uk mayiwayatayna\n@habibh: #Gaddafix jiwayawimpiw markpacharu aka telivision tuqi axsarayiwa…\n@kimo79: Sum lurkipanxa #Gadaffi jaqixa aka jan wali arsuwimpixa, juk’am mark turkakipañ sartawix nayraqataru sarantañatakiw ch'amañchi, sasaw sawayapxatayna #libya markana.\n@blakehounshell: ¿Kuns ullaraskta?\n@themoornextdoor: ullarasktawa mä panka: janiw kuna qillqatasa utjkiti uka jakjuwinxa utjkarakisa, kuntix jupapacha parlki ukakiw inäski\n@EDSETIADI:uka luqhix ch’uxña pankapa ullaraña qalltaski. Ukaxa janiw kunatakikisa. http://twitpic.com/42m3bt\n@timrylands: Gadaffi jaqixa jichhaxa mä jan amuyuni artista yatichirixaruw amtayitu. Kunawsatix jupax libretajaru calificacion churañapakana ukjapacharu #libia markana http://yfrog.com/h6vdwp\n@acarvin: Gaddafi: janiw nayarus, Libia markarus munapkituti. Mä yanqhachawiwa. Kjititixa armanaka aptkani ukaxa jiwayawimpi juchapa mutuyataniwa.\n@Ssirgany: turkakipasiwa nayra kjisphillupa chhujña panka ullarañataki.\n@iandstone: Gaddafi despotrikaskiwa. ¿Kawkhankis pä kayun achakunakaxa? ¿Pallapallanakaru pä kayun achakukaspasa ukjama saykatasina?\n@tololy: Jichhaxa Gaddafi: “ch'amanakasa aptañani ukjaxa, aptañaniwa kunakitixa uraq pachana kamachinakax utji ukarjama”\n@Raafatology: #Gaddafi siwa «Gaddafixa gloriawa» janiw kuna chillpaktsa, ukjamatwa. #Libya markana\n@rania_hafez: Gaddafi mayiwa markachirinakaruxa marka thakhinakaru mistsupxañapataki, ukata markaru arxatapxañapataki yanqha qullanak tuqi!! (jaqipachpa armanakamp ch'axwañapataki) #libya markana\n@acarvin: Gadaffi: jani apnaqañaniti pallapallanaka markachirinakatakixa, jan ukasti kunawsatix munaski ukja apnaqapxañani. Ukjam siwa uraq pach kamachinakaxa.\n@avinunu: Gaddafi: “Taqpacha ayllunkirinaka ukjamaraki markankirirnakaxa Muammar Gaddafiru munapki mistsupxaniwa marka thakhinakaru\n@acarvin: Gaddafi, ampara aytkasaxa:kjitinakatix fusilanaka apapkana, ukanakarux ch’iyar k’añaskun ventanaparuw churt'apxi.\n@acarvin: Gaddafi: Jumanakatawa aka Comité mayacht’awinakaxa. Libio markarux mayitawa municipionak utt’ayañapataki.\n@nour_odeh: #Gaddafi: uraqpachankirinkaxa larusipxiwa (thuruñchasirinakatxa) jaqinakaxa machaqa municipionaka uñstayapxañanakapa. Ukjamwa sawayi Saif jaqixa. #Libyamarkana\n@ChangeInLibya: yanqhachiwa kjitinakatix juparu “ yanapapki jupanakarusa”, “aka ch’uxña plazanaen”…ukatxa kunxamakantixa pätunka kjipaxa maranxa imata waraqatanakaxa yaticht’asipkaraki:)\n@acarvin: Gaddafi: mark apnaqañ nuwasiwix tukutaxiwa.\n@acarvin: Gaddafi: Libia markaxa qullañ utanakana, oficinanakana, uywa uywañanakana, ukanakankañ muni.\n@nour_odeh: #Gaddafi:1977 maranxa markaruwa churtan apnaqañapataki. Janiwa kuna kun lurañsa yatktanti janiw kuna ch'amaniktansa, Libia markatakwa nuwasisktan. #Libya\n@Dima_Khatib: Gaddafi: yaqhip waynanakaxa lurañ munapxanxa kunjamtix Tunez, Egipto markanxa lurapxana uka pachpa #libya #feb17\n@avinunu: Gaddafixa janiw nayax ch’amanikti mark apnaqañataki, 1977n maranwa Libia markaru churata, marka pachpa apnakasxañapataki.\n@draddee: Gaddafi: jiwasawa nuwastan EE.UU. markampi ukjamaraki Reino Unido tuqimpisa uraqisxana ¿kawkhankapxayatasa? #Libya\n@acarvin: Gaddafi: qullañ utanxa, janiw kjitis suti turkakipañxa amuykanti. ¿Jaqi jiwayanaka kawkhankapjayatasa? ¿kjitis ukjamanak luraña amuyi?\n@avinunu: Gaddafi sarakiwa kjitinakatix jiwarkana ukanakaxa pallapallanakawa sasina.\n@TravellerW: ¿dictador jaqinakaxa janiw ankaxa markanakaru juch jaquñxa qarxasipkiti? #libya #gaddafi\n@JNovak_Yemen: #jan amuyuni jaqixa Libia markanxa mayiwa markachirinakaru marka thakhinakaru mistsupxañapataki jiwaspacha nuwasirasiñasataki #AliSeh jupan arkirinakapampi#Yemen\n@Ssirgany:phusilanakampi jiwaskama nuwasiñasa mayiski, ukjamwa arkirinakaparux mayi marka thakhinakaru mistsuñanakapatakixa. #gaddafi #libya\n@evanchill: Libia marka telivisiona tuqinxa jichhakiwa Gadaffi jaqiru arkirinakapax uñsti, uñicht’ayapxiwa jan kuns sum yatisisina.\n@sate3: http://twitpic.com/42lt4u – chiqpachansa mä wali ch’amani arsuwiwa, ukanxa jan amuyuni jan ch’amani jach'ajach'a kulir arupa uñicht’ayasa. #Feb17 #Libya\n@artate: Gadaffin qhisphillu nayrapampixa janiw kjitiruas uñjkasmati, ¿chiqpachapuni? … http://tinyurl.com/6632g87 #libya #crazytalk\n@ChangeInLibya: nayax janiw kuns amuykti. Yanqhachiwa jiwasana achachilanakasaru amerikanunakaru jan saykatapkatayna ukata. ¿jiwasax janiw Egipto, Túnez markaktanti? #feb17\n@blakehounshell: Ch’usa ch'amaniwa amerikanunak tuqi arusitapaxa ist’asi #Qaddafi\n@sate3: adaffi anqaxa edificiota kuntix arski ukaxa uñxasispawa #Feb17 http://twitpic.com/42lwil\n@alexlobov: ¿utjaspati mayni aka t’aqhisiñata irpsurixa?\n@ceoDanya: #Gadafixa ma luqhi jaqiwa.\n@Cyrenaican: janiw axsarapksmati, janiw kunawsas arkirimapkati.\n@ceoDanya: amuyasipKtati kuntix arskta ukja, jan ukasti kuntix markax arski ukxa! ¡yanapa munapta! ¡¡luqhiwa!!\n@lisang: nayax amuytwa pachpa amuyunakwa aka diktador jaqinakaxa apnaqapxi. Anqajankiri yatiyawi apnaqirinaxa jan walinakawa, yaqha markanakana amuyunakapaxa janiw walikiti, nayax wil wartiristwa markaxatxamaxa.\n@tomgara: uñtanipxam amerikan jaqinaka, wasitat lurapxam aka edificio usuchjata uta, kunawsatix bombartiapkta ukjatpacha. Janit chanipaxa tukuyañataki wali qullqikani? Walispawa chiqa uñicht’ayañaxa.\n@algergawi: Gaddafi árabe arsuwxa qillqt’apxañapaspawa pachpa árabe arutpacha.\n@Mustafa_Qadri: “janiw chiqakiti, Michael Jackson jupaw lunthatitu unifurme isix ukaja”, siwa Gaddafi, jaqixa: mä wantisa apasiñaxa nayan amuyuxankiwa\n@bongkersz: nayax jiskt’asktwa janit Hitler jaqix kuliraskani Youtube tuqixa kunalaykutixa #Gaddafi jaqixa juk’ampi luqhiwa.\n@TravellerW: dictador jaqinakan arsuwinakapaxa janis kunakaspaxa, janis yatiyawinaksa wawanaka waynanakax uñxapkaspa ukjamwa amuyapxi, ukjamata jan uñisisirinispa ukata tuwaqasiñataqi. #libya\n@AfriNomad: ¿Akja mä arsuwjama jakt'am #2 or #3? Akax jutiti uka pä kayun lunthatanakaxa ukjamaraki jan uñjat uñjirinakaxa? #Libya #Feb17\n@lioncub4justice: Qhipiri pacha: #Gaddafi luqhiwa #Libya\n@warrenellis: Gadaffina arsutapaxa akch’arukiw tuku, “uraqpach jaqinakawa ñanqha qullan tukjataw, sas saniwayapxi. Ukampirus, nayax Batmanatwa.»\n@thelieisacake: #Gaddafi jiwasatikixa mä yant’aniwa,#libya\naka post ukaxa mä suma khanañchawiwa 2011marana Libia Markana sartasiwipxata.


Global Voices Aymarata » Yekuana arun jan chhaqtañapatk juk’amp ch’amanchäwi · Global Voices Aymarata » Print\nYekuana arun jan chhaqtañapatk juk’amp ch’amanchäwi\nJaqukipäw uñt'ayata/apkatata 7 lapaka phaxsi 2015 23:23 GMT 1\t · Qillqiri Fernando Carias Jaqukipiri Victoria Tinta Quispe\nCategoria-naka: Latin America, Venezuela, Citizen Media, Ethnicity & Race, Indígenas, Juventud, Lenguaje\nSaúl López, jilax tecnologías ukat comunicación uka kimsa apthapt'asaw tesis qillqt'awayatayna. Aka jamuqax iyawst'äwimp uñt'ayatawa.\nSaúl López, Kuyujani yekuana  arun sutin waynax markapat arup yatxatatayna. Achil awichanakamp ukhamarak markan jïlir p’iqt’irinakamp aruskipasax mä jan walt’aw jikxatatayna, uka jan walt’äwix yekuama aruw niya chhaqtañampiski. Ukatw jupax tesis lurañ amtatayna, markapat juk’amp yatxatañaruw saratayna. Achil awichanakamp aruskipt’akasax yekuana arux niya chhaqtañampisk ukarak yatxatatayna.\nYekuanax  Caribe uksan jikxat’asipxi, maysatx maquiritare jan ukax makiritare ukham uñt’atarakiwa, Caura, Erebato ukat Nichare jawirakïs uksachiqanakan jupanakax jakasipxi, maysatx Venezuela uksanx Alto Ventuari uksan Parú ukat Cuminá jawirakïs uksanakans jikxatasipxarakiwa, 5.000 ukat 10.000 yekuana markachiriw utjaraki.\nSaúl jilax Universidad Nacional Experimental Indígena del Tauca  (UNEIT) uksanw niya phisqha mara yatintatayna. Jupax uka jach’a yatiqañ utar mantkän ukhatpachapuniw (medios de comunicación social ukat TIC) apnaqañ chuymanïna. Jupax jach’a yatiqañ uta anqäxan mä videocámara apt’atapuniw sarnaqirïna, yatichäwi, yatiqirinakan tantachäwipa, kuna saräwinakatï utjirïk ukat jiskt’äwinak lurasa, sapa willküru urunakax kunjamtï (UNEIT) jach’a yatiqañ utan indígenas waynanakax sapa willküru urunakax pilut anatapxirikän taqi ukanakw videocámarampix waruqt’irïna (filmación).\nUkjamw walja (documentales, cortometrajes, registro de actividades comunitarias) ukanaka apthapiwayi, UNEIT uksan jikxatasi, ukhamataw educador bilingüe ukham titul jikxatawayi.\nMapa político, Estado Bolívar, kawkhantï yatxatäwix luraski ukaw uñacht’ayata.\nTesis ukan p’iqincht’äwipax akham sutincht’atawa: “Influencia de las Tecnologias de la Información y la Comunicación (TIC) en la oralidad Ye´kwana. Caso comunidad Jüwütünña del Alto Erebato – estado Bolívar”, juk’ampis waynanakar uñt’ayañatakiw ukax lurata. Tesis ukax uñakiptaskiwa janiraw uñt’ayatakiti.\nUka luräwix Yekuana arur juk’amp ch’amanchañatakiw aski, ukanx kuna askinakatï utjki ukaw qillqt’ata, Venezuela, Caura ukat Ventuari jawir thiyan aski sarnaqäwipa. Uka yatxatäwinx achil awichanakar jiskt’äwix luratakan ukaw qillqata, ukakipkarakiw yatiyaw yatiyirinakar jiskt’awinakas tecnologías ukas qillqataraki.\nSaúl jilax kunjams uka yatxaw lurawayi ukxat arxayt’astu:\nWali aski luräwiwa. Markajan awich achil jakirinakampix walja pachaw qunt’asisin aruskipt’apta, ukakipkarakiw markajan saräwinakaps yatxatta, ukat nayraqatax janiw yatkayäti jichhax tesis uksan qillqt’atäxiwa.\nYekuana arupan askinakapat arxayt’apxarakistuwa:\nJiwasan saräwisax arsuwinkiwa, khitiktantï ukax arusanki. Wali askiw amuyt’añax tecnologías ukat medios de comunicación social ukanakax jiwasan markasaru, cosmovisión, saräwisaru, mitos ukat juk’ampir ch’amanchapxaspa, yatichaw tuqix jilpachax wayn tawaqunakaruw yanapt’arakispa.\nTesis ukax 13 uru taypi sata phaxsitw may may (etnias) uksankir yatirinakarinakapar luqtatäna, (semana de la Resistencia indígena 2015) amt’askasina, ukax sapa Universidad Nacional Experimental Indígena del Tauca uksan apasirïtayna. Tesis ukasti qaqinin iyawst’atarakïnwa\nJichhax Saúl jilax (UNEIT) uksan yatichirixaniwa, maysatx sur de Venezuela uksan (indígenas) markanakan yaticht’äwinak (talleres) wakicht’aski. Uksat akhamrak arst’i:\nYaticht’awinakan amtapax yaqha (etnias) utjirinakar jach’aptayañatak amuyt’ayañatakiwa, kunja askis arusan juk’amp jach’anchayañaxa, ukakipkarakiw kawkïr yänakas arusar ch’amanchañ yanapt’istap taqi ukanakaw thaqhaña, ukhamat arusax jan chhaqtañapataki, taqi ukanakaw markanakar amuyt’ayatäni.\nURL to article: https://aym.globalvoices.org/2015/11/7636\n Universidad Nacional Experimental Indígena del Tauca: http://gumilla.org/uiv


Ucjjarusti Pedrojj jupanacarojj sänwa: —Sapa mayni jumanacajja cutiquipstapjjam, uqhamarac bautisasipjjam Jesucriston sutiparu, juchanacamata perdonatäpjjañamataqui. Ucatwa Diosajj Kollan Ajayu churapjjätam.\nJaniw qhitis Judärojj ch'amapjja apakañ puedcaniti, cuna varatejj amparapancqui ucsa janiw apakcaraquispati, uca varan dueñopa jutañapcama, qhitirutejj marcanacajj jaysapcani ucqhacama.\nUca troncojj Isaí chachawa, jisc'a aliw ch'ichsu, mä aliw saphinacapatjja ch'ichtaniraquini.\nAndresajj janïr cunäquipana Simón jilaparuw thaker saräna, ucatsti saraquïnwa: —Mesiasaruw jicjjatapjjta. (Ucasti Cristo sañwa muni.)\nUcjjarusti warmejj saraquïnwa: —Nayajj yattwa Cristo sutini Mesiasan jutañapa; cunapachatejj jupajj jutcani ucqhawa take cun yatichistani —sasa.\nJumatsti, Belén Efrata, Judá orakenquir marcanacatjja jisc'aquïtawa, jumatwa Israelar mayni apnakerejj mistuni, ucasti mä nayra familiat jutiriwa.”\n¡Wali cusisim, Sión marca! ¡Cusisiñat k'ochum, Jerusalén marca! Juman Reyimaw mä asnjjat jutasqui, llamp'u chuymani, mä jisc'a asno kalljjata, cawquïritejj mä qhumuñ uywan wawapäqui ucjjata.\n Ucjjarusti warmejj saraquïnwa: —Nayajj yattwa Cristo sutini Mesiasan jutañapa; cunapachatejj jupajj jutcani ucqhawa take cun yatichistani —sasa. Jesusasti juparojj saraquïnwa: —Ucajj nayätwa, qhititejj jumamp parlqui uca.\n Soldadonacajj botasanacap suenaycän ucanacajja, wilampi ch'allsut isinacasa, ninampi naqhantatäpjjaraquiniwa. Mä wawaw jiwasataqui yurini, Diosaw mä yokall wawa churistani, uca wawaw jichhajj apnakaraquini. Aqham sasaw sutichapjjaraquini: ‘Amtäwinacapanjja Muspharcaña, jan atipjcay Dios, Wiñay Awqui, Sumancañan Jilïripa’ sasa. Davidan tronopanwa kont'asiraquini, jupan reyïñ ch'amapasti take chekancaraquiniwa, suman sarnakasiñasti janipuniw tucuscaniti. Jupan reinopasti suma utjnokatäniwa, cheka asqui cancañjjaru, uqhamaraqui cunatejj chekapäqui ucjjaru utt'ayataraquïniwa, jichhüruta wiñaycama. Acsti take ch'aman Tatitun sinti jach'a munasiñapaw uqhamjja lurani.\n Jan wali jakenacajj anunacjamaw muyuntitu, ñankha lurir tama jakew uyuchrantitu: amparanacajjamp cayunacajjamp chhojjriñchapjjetu, ch'aqhanacajjas jaqhuñjamäjjewa. Timanacajjasti atipjasajj jan phisayaw uñch'uquipjjetu, jupanaccamaw isinacajj jalanokasipjje, patjja isejj catusiñataquisti suerte jaktapjje.


GV chhijlläwi 2017-n marana: Gabriela García Calderón · Global Voices Aymarata\nJaqukipäw uñt'ayata/apkatata 10 Achuqa phaxsi 2017 23:05 GMT\nAka blog ullart'apxañäni Español, Français, Malagasy, русский, English\nAka mä selfi-jakiwa.\nKunjamtï p’iqinchäwin ullart’apxta, nayan sutijax Gabriela García Calderón. Nayarux Global Voices-san p’iqinchir chhijlläwin sarantañatakiw sutincht’apxitu.\nNayax Perú markan arxatiri ukhamatwa, mä urux secretarios judiciales jupanakamp mä qillqat uñakipawxat ch’axwañ jikxatta. Jumanakax amuyt’apxasmaw mä wali yatxatat qullirix juk’a yatxatat qullirinakamp mä usutar jank’ak uñjapxañapatak ch’axwapxaspasti? niyas ukakipkänwa.\nUkhamaruw Global Voices-sax jakäwijar purini. Uka yatiyäwix nayatakix mä turkakiptäwinwa… GV ukatakis ukhamarakipachänwa.\nNayax lapaka phaxsin 2007-n maran kastillan arur inak jaqukipas yanapt’asirjamaw qallqatawayta (traductora voluntaria) ukatx lapaka phaxsin 2009-n maranx Eddie Ávila jupaw autora yanapt’asirjam (voluntaria) chikancht’asiñajatak jawillt’awayitu. Ukampirus Eddie juparux proyecto Amazonia ukan yanapt’awayarakta, jupax jichhax Rising Voices ukan irptiriparakiwa.\nJalluqallta phaxsit 2012-n marat anata phaxsi 2013-n marakamaw Silvia Viñas exeditora regional América Latina uksat irpxarkan jupa lant irnaqawayta. Ukat mä mararux editora regional interina ukhamaw kimsaqallq phaxsi chikancht’asiwayta.\nAka maranx anata chika phaxsitaw kastilla arun editora ukham irpxaruskta.\nTaqituqinkasktwa . Ukampirus yanapt’asiwijampix walja qillqat uñt’ayatanakaw (posts publicado) utjitu, jichhakamax niya 8,000-qar jak’achiwa, juk’amp… utjaskakiniwa.\nJaniw Facebook kuyntajax utjituti. Janiw uraqpachan línea uksan sinti uñtayasiñax askikiti. Niyas GV ukan chikanchaskt ukhatpachaw mä blog ukax utjitu, Twitter ukxa apnaqarakttwa. Derecho ukx sarantayasktwa, ukampirus janiw secretarios jupanakamp mä qillqat uñakipañxat tuqisiwix utxituti!\nNayar chhijllt’apxitan ukhax irnaqawa.\nGlobal Voices uka jach’a jikthaptäwina, Cebú markan 2015 marana.\nQalltañatakix kunjamtï maynix akankawayki, GV ukan may may p’iqinchäwinak jan ukax irpxaruwinak amuytwa. Janiw kunjamtï sarantayatäk ukak uñt’tkti, walja turkakipáwinak uñjawayta. Ukhamipanx GV ukan chikanchasirina, inak yanapt’asirinakan luräwinakap amuytwa.\nNayan amtäwijax taqin arup ist’añawa. Nayarutï chhijllapxitat ukhax taqi ch’amampiw sarantaxa kunjamtï llätunk mara chikan chikancht’askt ukhama:\nGlobal Voices ukax chuymana, chikanchasirinakax p’iqinkapuniwa, jupanakaw wali munatapuni.\nGlobal Voices-sax jach’anachañaw sapuntwa!


Hechos 20 - Holy Bible [Aymara Bible 1997] - (Hec 20)\nUca ch'ajjwanac tucutatsti, Pablojj iyawsirinacaruw jawsthapïna, jupanacar ewjjt'añataqui. Ucatsti jupanacatjja mä suma khomantampi jaytawayasaw Macedoniar sarawayjjäna.\nUcar purisinsti, takewjanacaruw tumpt'awayäna. Jilatanacarusti mä suma arunacapamp ch'amacht'awayasasti, Greciaruw purjjäna.\nUcansti quimsa phajjsiraquiw ucancäna. Cunapachatejj Pablojj Siria toker mistjjañataquëjjänjja, ucqhaquiw jupajj yatïna judionacan jupa contra jan wali amtapjjatapa. Ucatwa jupajj amtäna Macedonia cheka sarjjaña.\nJupamp chicasti acanacaw sarapjjaraquïna: Bereanquir Sópater Pirro chachan yokapa, Tesalonicanquir Aristarco, Segundo, Derbenquir Gayo, Timoteo, Asianquir Tíquico uqhamarac Trófimo ucanaca.\nUca jilatanacasti nayrst'asinjja Troas marcatwa suyt'apjjetu.\nNanacasti jan levaduran t'ant'a mank'añ fiesta pasatatwa, Filipos marcat barcot sarawayjjapjjta. Pheska urutwa jupanacarojj Troas marcanjja jicjjatjjapjjta. Ucansti pakallk ururaquiw kamarapjjta.\nSemana kallta urusti iyawsirinacajj t'ant'a pachjañataquiw tantachasipjjta. Pablosti jupanacarojj yaticharaquïnwa. Khepärmanthi sarjjañampejja, chica arumcamaw yatichäna.\nAltos patan tantacht'atäsipcäyätwa. Ucansti walja mechanacaw khanascaraquïna.\nEutico sat mä waynaw ventanan konuscäna. Pablon wali arumcam parlatap laycusti, uca waynarojj iquiw wal purjjäna. Ucatsti jupajj iquimp atipjayasisinjja quimsïr altos patatwa pampar jalaktäna. Pampatsti jiwatwa waytapjjäna.\nPablosti pampar sarakanisinjja uca waynaruw khomanti. Ucatsti jilatanacarojj sänwa: —Jan sustjasipjjamti, jacasquiwa —sasa.\nUcatsti Pablojj wasitat altos patar maqhatäna. T'ant'a pachjasinsti mankt'asïnwa. Ucatsti willjtacama parlasinwa jupajj sarawayjje.\nUca waynarusti jacquirwa irpjjapjjäna, ucasti takeniruw chuymachäna.\nNanacasti barcotwa nayrst'awayapjjta Aso marcacama, ucan Pablor irptawayjjañataqui. Uqhamsti amtawayapjjtwa Pablon wañanjam sarañ munatap laycu.\nAso marcan jupamp jiquisjjasinsti, nanacamp chicaw barcot Mitilene marcacam sarawayjjapjjta.\nUca marcat mistuwayjjasinsti khepürojj Quío uñcatas chekaw pasawayapjjta. Ucat khepürusti Samos puertoruw puripjjta, [Trugilio marcana samart'awayasinsti,] khepürojj Mileto marcaruw purjjapjjta.\nPablojj janiw walja urunaca Asia tokenjj kheparañ muncänti, ucatwa Éfeso marcarojj jan maqhatcänti. Jupasti janc'aquiw Jerusalenar puriñ munäna, waquischi ucqhajja, Pentecostés fiestan ucancañataqui.\nMileto marcanccasinjja, Pablojj Éfeso iglesianquir jilïrinacaruw jawsayi.\nPurinipjjëpansti jupanacarojj sänwa: —Jumanacajj yatipjjtawa cunjämtejj nayajj jumanacampejj sarnakawaycta ucjja, cunürutejj aca Asia toker purincta ucürutpacha.\nJan inact'asaraquiw jumanac taypinjj Tatiturojj sirviwayta take alt'at chuymampi, walja jachañanacana yant'anacanraqui, judionacan naya contra amtapjjatap laycu.\nUcampis jumanacar Tatitun arunacapat parlañatjja janiw inact'cäyätti, jumanacatac asquïtap laycu. Utanacansa, uqhamaraquiw mayninacarusa taken uñjcataraquiw jumanacarojj yatichapjjsma.\nJudionacarusa jan judiöpquis ucanacarus sapjjsmawa: ‘Jan wali luräwinacam jaytasa Diosar arrepientisipjjam, ucatsti Tatit Jesucristor iyawsapjjaraquim’ sasa.\nJichhasti Kollan Ajayun irpataw Jerusalenar sarascta. Nayasti janiraquiw yatiscti cunatï ucan pasquitan ucjja.\nUcampis acacwa yatta: sapa marcanacanccasinjja Kollan Ajayojj aqham situwa: ‘Carcelanacampi walja t'akhesiñanacampiw suyasctam’ sasa.\n“Jichhasti nayajj yatistwa, qhitinacarutejj Diosan reinopat parlapcsma ucanacajja janiw mayamps uñcatjjapjjetätati.\nJichhasti nayajj sapjjsmawa, maynïritejj jumanacat chhakañar sarascan ucajja, janiw qhitis nayarojj juchañchquitaspati.\nNayasti jumanacarojj yatiyapjjsmawa takpach Diosan thaquipatjja, jan cuns imt'asa.\nNayasti yattwa, naya sarjjä uca khepatjja, yakhanacaw jutapjjani iglesia t'unjañ munasa, cunjämtejj kamakenacajj ovejanacar tucjañataqui jutapquejja uqhama.\nJumanaca taypitwa mayninacajj sartapjjani c'arinac yatichasa, chekäcaspas uqhama, iyawsirinacar jupanac toker apaña munasa.\nWal amuyt'asipjjam. Amtasipjjaraquim, cunjämtï nayajj quimsa marpacha uruy aruma take jumanacarojj jan karjasisa jacht'asisaraqui ewjjt'awayapcsma ucjja.\nJaniw nayajj munapaycäyätti qhitin kollkepsa ni qhitin isipsa.\nJan ucasti quicpa amparanacajjampiw nayajj irnakasta take cuntejj muncta ucanac jicjjatañataqui, uqhamarac nayamp chicäquis ucanacataquisa. Jumanacajj sumwa ucanacjja yatipjjta.\nTake acanac arsutatsti Pablojj quillt'asisaw jupanacamp chica Tatitut oracionan mayipjjäna.\nTakeniraquiw jacht'asisa Pablorojj khomantapjjäna jamp'att'apjjaraquïna.\nJupanacasti wali llact'atäpjjänwa Pablon aqham satap laycu: ‘Janiw nayarojj mayampsa uñcatjjapjjetätati’ sasa. Ucatsti barcocamaw jupamp chicajj sarapjjäna.


Lucas 1 - Holy Bible [Aymara Bible 1997] - (Luc 1)\nEspanol Portugais Guarani Quechua Aymara\nWalja jakenacawa, cunatï jiwas taypinjj pasawayqui ucanacatjja cunjämäquitejj ucjja saräwiparjam kellkañ yant'apjjäna.\nCunjämatï kalltatpach uñjapcäyätans ucanacajj uqhampachwa jiwasarojj yatichapjjestu, uqhamaraquiw jupanacajj Diosan arunacap yatiyañans yanapapjjäna.\nNayasa uqhamaraquiw wali amuyumpi take ucanacatjja kalltatpacha suma yatjjatta. Ucat nayataquejj walicjamaquiw amuyasi, acanac saraparjama jumar kellkaniñajja, munat Teófilo,\ncawquïri cheka arunactï yatichapcäyätam ucanac sum yatiñamataqui.\nCunapachatejj Herodesajj Judean reyïcänjja ucqhasti mä sacerdotew utjäna, Zacarías sata. Jupasti Abdías castaraquïnwa. Warmipasti Elisabet satänwa, ucasti Aarón sacerdoten familiapat jutiriraquïnwa.\nDios nayrakatanjja panpachaniw asqui jakëpjjäna, uqhamaraquiw Diosan camachi arunacapsa, leyinacapsa phokhapjjerïna. Uqhamata jupanacarojj janiw qhitis, ni cunats juchañchañïrjamäcänti.\nJaniraquiw wawanïpcänti, Elisabetasti janiw wawachasirïcänti. Uqhamarus jupanacajj wali chuymanëjjapjjänwa.\nMä uruwa Zacarías casta sacerdotenacarojj incienso loktañajj wact'äna.\nSacerdotenacan luräwinacaparjamasti, Zacariasaruw suertet wact'äna Tatitun utapan santuarior mantasin incienso loktañapajja.\nCunapachatï jupajj incienso loktascän ucqhajja, take jakenacajj ankäjjan Tatitut mayisipcäna.\nUcapachaw Tatitun mä angelapajj Zacariasarojj incienso altaräquis uca cupëjj thiyan sayt'at uñstäna.\nZacariasasti angelar uñjasinjja wali sustjataw kheparäna walirac ajjsaräña.\nAngelasti juparojj sänwa: —Zacarías, jan ajjsaramti, juman mayisitamarojj Diosajj ist'tamwa, Elisabet warmimasti mä yokall wawa wawachasini. Ucarusti “Juan” sasaw sutichäta.\nUcatsti wali cusisitäyätawa, waljaniraquiw jupan nacitapatjja cusisipjjani.\nAca wawajj Dios nayrakatanjja jach'äniwa. Janiraquiw umcaniti vinsa, ni cuna casta umañanacsa. Jupajj janïr nasquis ucqhatpacha Kollan Ajayun phokt'atäniwa.\nIsraelan wawanacapatjj waljaniruraquiw Tatitu Diosapar cutiquipstayanini.\nAca Juanasti Tatitun nayrakatap sarani, Elías profetan ajayupat ajayuni, uqhamarac ch'amapat ch'amani, awquinacaru wawanacapampi sumancthapiyañataqui, jan jaysasirinacarusti jaysañ yatekapjjañapataqui. Uqhamatwa jakenacarojj waquichani Tatitur catokapjjañapataqui —sasa.\nZacariasasti angelarojj jisct'änwa: —¿Cunjämats uqham phokhasiñap yatiristjja? Nayajj niya chuymanëjjtwa, warmejjas chuymanëjjaraquiwa —sasa.\nAngelasti sänwa: —Nayajj Gabrielätwa, Diosan munañap luririraqui. Jupaw nayarojj qhitanitu aca suma yatiyäwinac jumar yatiyañataqui.\nUcampis jichhajj cuntejj siscsmas uca arunacar jan iyawsatam laycuw amutu tucüta, ucatsti janiw parlcjjätasa arscjjätasa wawaman naciñapcama. Acasti horasaparojj phokhasiniwa —sasa.\nUcchañcamasti, jakejj ankäjjan Zacariasarojj suyasipcäna. Ucch'a horasa templon chhakatäjjatapatjja jupanacajj mayjt'asipjjänwa: ‘Cunach pasjjpacha’ sasa.\nZacariasajj ankar mistjjän ucqhasti, janiw jakenacarojj parlañataqui ch'amanïcänti; ucapachaw jupanacajj Diosan utapan santuario satäquis ucqhan mä visión uñjatapa amuyapjjäna. Ucatsti jupajj señanacampiquiw parläna, amutütap laycu.\nCunapachatï Zacariasan Diosan utapan sirviñapajj tucusjjän ucqhajja, jupajj utaparuw sarjjäna.\nUca khepatsti Elisabet warmipajj usur jakëjjänwa, ucatsti pheska phajjsiw utapat jan mistcänti:\n“Jakenacan jan juc'amp nayar jisc'achañapataquiw Tatitojj acjja luri nayampejj” sasa.\nMaría sat mä virgen warmir uñjaniñataqui. Jupasti Joseampi casarasiñatac parlatänwa. Joseasti Davidan familiapat jutirïnwa.\nAngelasti Marian ucar mantasinjja sänwa: —¡Aruntsmawa, María! ¡Diosan asquipamp phokt'ata! Tatitojj jumampiwa, [take warminacat sipana Diosan bendecitaraquïtawa] —sasa.\nMariasti angelar uñcatasinjja, uqhamarac uca arunacap ist'asinjja wal sustjasïna. Ucatsti chuymapan jisct'asi: “¿Cunats uqham aruntpachïtu?” sasa.\nUcat angelajj juparojj säna: —María, jan ajjsaramti, jumajj Diosan nayrakatapanjja asqui qhuyapayasiñapwa jicjjattajja.\nJichhajj usur jakeptätawa, ucatsti mä yokall waw wawachasïta; juparusti JESÚS sasaw sutichäta.\nJupasti jach'äniwa, uqhamarac: ‘Alajjpach Diosan Wawapaw’ sataraquïniwa. Ucatsti Dios Tatituw juparojj reyit utt'ayani nayra Davidarjama,\nIsrael marcar wiñay apnakañapataqui. Jupan uca marcar apnakañapajj janipuniw tucuscaniti —sasa.\nUcat Mariajj angelar jisct'äna: —Janïrajjay nayajj chachanïcstejja. ¿Cunjämatarac acasti uqham lurasispasti? —sasa.\nUqhamaraquiw Elisabet familiamajj niya chuymanëjjasinsa, mä wawa wawachasini. Juparusti jakejj sapjjaraquïnwa: ‘Janiw wawanïcjjaspati’ sasa, ucampis niya sojjta phajjsëjjewa usur jakëjjatapajja.\nUcat Mariajj säna: —Nayajj Tatitun sirviripätwa. Jupajj arsutaparjam nayampejj lurpan —sasa. Ucatwa angelajj sarawayjjäna.\nUcürunacansti Mariajj janc'aquiw saräna, Judea kollu tokena mä marcaru.\nUcatsti Zacariasan utaparuw mantäna, ucat Elisabetar aruntäna.\nCunapachatejj Elisabetajj Marian aruntatap ist'cän ucapachaw, puracapan wawajj onjjti. Elisabetasti Kollan Ajayumpi phokt'atänwa.\nUcat jupajj jach'a arut säna: —Diosaw jumarojj bendistam take warminacat sipansa, uqhamarac wawamarusa.\n¿Qhitiraquïpachat nayasti, Tatitojjan taycapajj nayar uñjt'ir jutañapataquisti?\nJuman aruntam ist'as ucspachaw wawajjajj puracajjanjja cusisiñat onjjti.\n¡Cusisiñaw juman iyawsatamajj, cuntejj Tatitojj sisctam uca arunacasti phokhasiniwa!\nUcatsti Mariajj sänwa: “Almajjajj Tatituruw jach'ar apti.\nChuymajjasti Khespiyir Tatitu Diosajjan cusisi.\nDiosajj mä jan yäkat sirviripat amtasitap laycu. Jichhat ucsarusti take horasanacanwa jakejj sapjjetani: “Jumajj cusisiñanïtaw” sasa.\nTake atipir Diosaw jach'a luräwinac nayampejj luri. ¡Sutipasti kollanawa!\nJupasti qhuyapayasipuniniw take jupar ajjsaririnacarojja.\nJach'a muspharcañ luräwinac luri, uqhamaraquiw jach'a jach'a tucurinacarus atipjaraqui.\nMunañaninacarusti luräwinacapats apakewa, ucatsti jan yäkatanacaruw jach'ar apti.\nMank'at awtjatanacarusti asquimpiw phokt'i, kamirinacarusti jan cunanwa qhitanucu,\nIsrael marcaparojj yanapiwa, qhuyapayasiñapatjja janiw jupanacarojj armquiti.\nCunjämtï awquinacasarojj mä arust'äwjja churawaycänjja, Abrahamampiru, wawanacapampiru wiñayataqui.”\nUcatsti Mariajj mä quimsa phajjsjamaw Elisabet familiapan ucancäna, ucat utapar cutt'awayjjäna.\nUcatjja Elisabetan usjjañap horasajj purinjjaraquïnwa. Ucatsti jupajj mä yokall wawa wawachasïna.\nUta jac'anacapasa, uqhamarac familianacapasa yatipjjänwa Tatitojj jupat qhuyapayasitapa. Ucat jupanacajj Elisabetampejj wal cusisipjjäna.\nQuimsakallko uru sarakatarusti, wawar circuncidiriw sarapjjäna, ucatsti awquipan sutipampiw uca wawarojj sutichañ munapjjäna —Zacariasäpan —sasa.\nTaycapasti sänwa: —Janiw ucäcaspati, jan ucasti Juan satäniwa —sasa.\nUcat juparojj sapjjaraquïna: —¿Cunata? Janejjay uca sutinejj familiamatjj qhitis utjcchitejj —sasa.\nUcatsti jupanacajj awquiparuw señamp jisct'apjjäna yatiñataqui: ¿Cuna sutinïnis wawamajja?, sasa.\nAwquipasti jupanacat mä jisc'a tabla mayisin ucaruw kellkanti: “Sutipajj Juan satäniw” sasa. Ucatsti takeniw muspharasipjjäna.\nUcspachaw Zacariasajj wasitat parljjäna Diosar yupaychasa.\nUcatsti take uta jac'apanquirinacajj wali ajjsarthapipjjäna, uqhamaraqui take uca Judea token utjirinacasa, takeniw yatipjjäna cunatï pascän ucjjata.\nTake qhitinacatï ucjjat yatipjjän ucanacajj wal lup'ipjjäna, sapjjaraquïnwa: “¿Aca wawasti cunarac mistuni?” sasa. Ucatsti Tatituw juparojj bendicïna.\nZacarías awquipasti Kollan Ajayun phokt'atäsinjja, cuntejj Diosajj jupan arsuñapatac churcatayna uca arunac jupajj arsu aqham sasa:\n“Israelan Tatit Diosapajj bendicitäpan. Jupasti jiwasa marcaparuw juti, ucat khespiyistu.\nMä ch'aman Khespiyiri churistu David sirviripan wawanacap taypita,\ncunjämtï nayratpacha kollan profetanacap toke arscäna uqhamarjama.\nJupawa jiwasarojj uñisirinacasatsa, take qhitinacatï uñisipquistu ucanacatjja khespiyaraquiñapäna.\nAwquinacasata qhuyapayasisa, janiraquiw armt'ascänti kollan arsutanacapatjja.\nAcaraquïnwa uca arust'äwejja, cunatï Diosajj Abraham awquisarojj juramentomp arscäna ucajja:\nUñisirinacasat khespiyatäsinjja jupar jan ajjsarañamp sirviñasataqui.\nSapürusa jupar catuyasisa, k'oma cancañana, uqhamarac cheka cancañampina jacasa, jupan nayrakatapana jiwañascama.\nJumasti, munat wawa, Tatitun nayrakatap saräta, thac waquichasa, ucatwa alajjpach Diosan profetap satäyätajja,\nmarcapan khespiyasiñ utjatap yatipjjañapataqui, uqhamarac juchanacapat perdón utjatapsa, uqhamat khespiyasipjjañapataqui.\nDios Awquisasti munasiñapana, qhuyapayasiñapampita alajjpachatjja khespiyasiñ khanwa churanistu, mä machak urun khantiri,\nqhitinacatï ch'amacan jacasipqui, uqhamarac jiwañ ch'iwinsa, ucanacar khantayañataqui, uqhamarac jiwasarus samarañ thaquirjam irpañataqui.”\nYokall wawasti jiltänwa, ajayu tokenjja ch'amañchasiraquïnwa. Jupasti wasar tokenacan jacäna, cunürutejj Israel marcarojj uñstañapäcän ucürcama.


Uqhamajj jumanacajj jan cunatsa mäqui juchañchapjjamti, jan ucasti suyt'apjjam Tatituru, jupaw take cunsa khanar apsuscani, cunatejj ch'amacan imantatäqui ucsa. Tatitojj take jakenacan amtatanacapsa khanaruw apsuni, ucatsti Diosajj sapakat maynirusa lurataparjamaraquiw uñjani.\nJiwaspachatejj uñantassnajja, Tatitojj janiw uqham juchañchcaraquistaspati.\nDiosajj take luratanacasatwa wayt'istani, walitsa jan walitsa, jan uñjcat luratanacatsa.\nQhititejj nayaru jisc'achquitu, ucatsti janiraqui arunacajjarjam lurquiti, ucan juchañchiripajj utj-jjewa. Cawquïr arunactejj nayajj arsctjja ucanacaw juchañchascani juparu khepa urunjja.\nNayasti sapjjsmawa, taripäwi urunjja take jakenacaw uñstapjjani jan cuna asquitac arunac parlatanacapatsa.\n“Ucampis cuna horasäcanitejj jan ucajj cuna urücanitejj ucjja janiw qhitis yatquiti, ni alajjpachanquir angelanacasa ni Diosan Yokapasa, jan ucasti Dios Awqui sapaquiw yati.\nDiosajj alajjat alajjpacharus acapacharus jawsi, marcapar taripäwi uñjayañataqui.\nTatitojj niyaw purisinqui, acapachar sarayiriw jac'achasisinqui, chekapar uñjasaw acapacharojj apnakani, cheka cancañampiw marcanacarojj sarayani.\nDiosajj take jakenacan jamasan luratanacapa Jesucristo toke taripcani uca urojja, khespiyasiñ arunaca nayajj yatichcta uqhamarjama.\n Aca oraken utjir jakenaca, t'unjatäñajj purinjjewa. Horasajj purinjjewa, jan walt'aña urunacaw jac'ancjje. Kollu tokenacansti cusisiñajj tucusjjaraquiniwa. Jichhpacha, janc'aquiraquiw colerasiñajj jumjjaru warjjatanëjja, ucqhaqui sañcama, take sarnakäwinacamatsti cuenta wayt'araquïma, take ajjtascaña luräwinacamatsti mutuyaraquïmawa.\n Ucatsti mä jach'a jank'o trono uñjaracta, uqhamarac ucan kont'atäcäna ucsa. Jupa nayrakatansti alajjpachas acapachas tucusjjänwa, janiraquiw cuna chekas jupanacataqui utjcjjänti. Jiwatanacarusti jisc'arus jach'arus jupan nayrakatapan sayt'ata uñjta. Libronacasti jist'aratänwa, uqhamarac yakha librosa. Uca librosti jacañ libro satawa. Jiwatanacasti luräwinacaparjam uñjatäpjjänwa, cunjämtï uca libronacan kellkatäcänsa uqhamaru. Lamar kotasti jupan ucan jiwirinacwa catuyjjäna. Jiwañasa, jiwatanac catjjäscän ucasa, kawkhatï jupan utjcäna ucjpachwa catuyjjaraquïna. Take maynisa luräwinacaparjama taripatäpjjaraquïnwa. Jiwañasa jiwirinacan utjäwipasa nina kotaru jakontatäjjänwa. Aca nina kotasti payïri jiwawa. Ucar jakontatäpjjaraquïnwa qhitinacatï jacañ libron jan kellkatäpcäns ucanacajja.


1 Corintios ١٣:٧\n1 Pedro ٥:٧\n2 Corintios ٥:٧\nRey Uziasajj jiwjjän uca marajja, Tatituruw uñjta mä jach'a alto tronon kont'ata; mantopan puntanacapaquiraquiw templorojj phokhantäna.\nKhanacwa sapjjsma, qhititejj chuymapan jan pächasisa aca kollur saspajja: ‘Onjjtam, jach'a kotar mantaraquim’ sasa; arsutapajj phokhasispawa, jupatejj iyawsañampi arsuspa ucqhajja.\n“Tatitur take chuymamampi catuyasim; juman ch'iqhi cancañamaruquejj jan alcatasimti.\nDiosatac chekpach loktäwejj cutiquipstat chuym loktañawa. Diosay, llamp'uptat chuymarojj janiw jumajj jisc'achctati.\n Nayar jutapjjam take karjatanaca jatjatanaca, nayaw samarayapjjäma. Nayan yugojja apapjjam, ucatsti nayat yatekasipjjaraquita. Nayasti llamp'u chuymani, alt'at chuymaniraquïtwa, ucatwa almaman samarañapjja jicjjatapjjäta. Nayan yugojjasti jasa apañaquiwa, qhumojjasti sinti phisnaquiraquiwa.”\n Jan karjasisaw Tatiturojj jach'añchä, lacajjajj jupar jach'añchapuniniwa. Ajayojjajj Tatituncasaw cusisi: llamp'u chuymaninacajj ist'apjjpan, cusisipjjaracpan; Tatitun jach'a cancañap takpachan jach'añchapjjañäni, sutip jach'ar aptapjjañäni. Tatituruw nayajj art'asta, jupasti take llaquinacat irpsutu; jupar uñtapjjam, jumanacasti cusisipjjätawa, ajanunacamajj janiw p'enk tucupcaniti. Tatitur art'asir llaquit jakerojj, jupajj ist'iwa, take llaquinacapat waysuraqui. Tatitun angelapaw iyawsirinacarojj uñjasqui, Tatitur wakaychirinacarusti imascaraqui. Yant'apjjam, uñjapjjaraquim, Tatitun munasir cancañapa, jupar take chuymamp maqhatirejj cusisiñan jakewa. Jupan kollanañchat jakenacapa, Tatitur ajjsartapjjam, jupar ajjsartirinacarojj janiw cunas pist'caniti. Kamirinacajj jan cunaniruw tucupjje, mank'at t'akhesipjjaraqui, Tatitur thakerinacasti janiw cunats t'akhesipcaniti. Wawanacajjay, jutapjjam, ist'apjjeta: Tatitur ajjsartañ yatichapjjäma; ¿walja maranac jacañ munasmati?, ¿take cunan phokt'at jacañ munasmati? Ñankha arsuñat lajjram jarc'akam, c'ari arsuñat lacam jithektayam; ñankha lurañat jithektasim, asquïc ucpun luram, sumancañ thakam, khepap arcaraquim. Tatitojj asqui jakenacaruw imasqui, arnakasitanacaparusti ist'araquiwa. Tatitojj ñankha luririnacataquiw sayt'i, aca oraket jupanacar chhaktayañataqui. Tatitojj asqui jaken arnakasitaparojj ist'iwa, take llaquinacapat waysuraqui. Tatitojj llaquimp aynacht'atanacan jac'apancasquiwa, jupanacar khespiyañataqui, aynacht'at chuymanacap waytañataqui. Asqui jakejj jan walinacamp t'akhescchi ucasa, Tatituw take ucanacat waysu; jupaw takpach ch'aqhanacap imasqui, janiw mä ch'aqhapas p'acjatäcaniti. Ñankha lurir jakerojj pachpa ñankha luratapaw jiwayi, asqui jaker uñisirinacasti mutuyatäpjjaniwa. Tatitojj uywatanacaparojj khespiyiwa, jupar iyawsirinacajj janiw juchañchatäpcaniti.


Lucas 22:25 textorjamajj ¿khitinakas yanaptʼasir suma jaqenakjam uñtʼayasipjjäna?\n¿Kuna arutsa liytʼäta? Afrikáans Albanés Alemán Alemán bajo Aluro Amis Amárico Armenio Aymara Azerí Azerí (alfabeto cirílico) Bashkir Bassa (Camerún) Becol Bengalí Birmano Boulou Búlgaro Caboverdés Cakchiquel occidental Catalán Cebuano Checo Chichewa Chino Tradicional Chino cantonés (simplificado) Chino cantonés (tradicional) Chino mandarín (simplificado) Chitonga Chitonga de Zimbabue Chol Chuvash Cibemba Cingalés Citonga Congo Coreano Criollo guadalupeño Criollo haitiano Criollo inglés de Belice Croata Damara Dangme Danés Diula Duala Edo Efik Embunda Endebele Endonga Enzema Eslovaco Esloveno Español Estonio Ewé Finlandés Fiyiano Fon Francés Ga Garífuna Georgiano Griego Guaraní Gujarati Gun Hausa Hebreo Herero Hiligaynon Hindi Hiri motu Holandés Húngaro Ibanag Ibo Ilocano Indonesio Inglés Ishan Islandés Isoko Italiano Japonés Kabiye Kannada Kaonde Kekchí Kikamba Kikuyu Kiluba Kiniaruanda Kirguís Kiribatiano Kirundi Kisonge Kurdo Kurdo (alfabeto latino) Kurdo kurmanyí del Cáucaso Kwangalí Kwanyama Kyangonde Letón Lingala Lituano Luganda Lunda Luo Luvale Macedonio Malayo Malayálam Malgache Mam Mambue-Lungu Maratí Marshalés Maya Mazateco de Huautla Mingreliano Mixe del norte Mixteco (Guerrero) Mongol Moré Motu Ndebele (Zimbabue) Nepalés Ngäbere (o guaymí) Noruego Náhuatl (Centro) Náhuatl (Guerrero) Náhuatl (Huasteca) Náhuatl (norte de puebla) Okpe Oromo Osético Otetela Pangasinán Panjabí Papiamento (Curazao) Persa Pidgin (oeste de África) Pidgin de las islas Salomón Polaco Ponapés Portugués de Brasil Portugués europeo Purépecha Quechua (Ancash) Quechua boliviano Rumano Ruso Samoano Sango Sepedi Sepulana Serbio (Alfabeto cirílico) Serbio (alfabeto latino) Sesoto de Lesoto Sesoto de Sudáfrica Shona Sidama Silozi Sranangtongo Suajili Suati Sudáfrica markan amparamp parlirinakataki Sueco Swajili (Congo) Tagalo Tai Tamil Tayik Telugu Tetun Dili Tigriña Tivo Tlapaneco Tojolabal Tok pisin Tongano Totonaco Tseltal Tshiluba Tsonga Tsotsil Tsuana Tumbuka Turco Turcomano Tuvaluano Twi Tártaro Ucraniano Uhobo Uzbeko Uzbeko (alfabeto latino) Vendal Vietnamita Waray-Waray Wolaita Xhosa Yao Yoruba Zandé Zapoteco (Istmo) Zulú Árabe Ñanya\nJesusajj janïr jiwkäna uka arumajj yanaptʼasir suma jaqet uñtʼayasirinakatwa parläna, ¿khitinakänsa, kunatsa ukham uñtʼatäpjjäna?\nJanïr jiwayapkäna uka arumajja, Jesusajj mayni cristianonakat sipan jilankaña, munañanïñ jan thaqapjjañapatakiw apostolonakapar akham ewjjtʼäna: ‘Reyinakajj munañaparuw markanakjjar apnaqapjje, markanakjjar munañanïpki ukanakas yanaptʼasir suma jaqenakat uñtʼatäpjjewa [benefactores]. Ukampis jumanakajj janiw ukhamäpjjañamäkiti’ sasa (Luc. 22:25, 26).\n¿Khitinakas yanaptʼasir suma jaqet uñtʼayasirïpjjäna? Uka tiempon utjir yaqhep qollqenakana qalanakana qellqatanakarjamajja, griegonaka romanonakaw yaqhep apnaqerinakaparojj evérgetes jan ukajj ‘yanaptʼasir suma jaqenaka’ sasin uñtʼapjjerïna. Markap layku mä kun luratapatwa ukham jachʼañchapjjerïna.\nWalja apnaqerinakaw ukham uñtʼatäpjjäna. Jupanakat yaqhepajj Egipto marka apnaqerinakänwa. Sañäni: Tolomeo III Evérgetes (niya 247-222 antes de Cristo [a.C.]), Tolomeo VIII Evérgetes II (niya 147-117 a.C.). Ukatjja, Roma marka apnaqer Julio César (48-44 a.C.) ukat Augusto (31 a.C.-14 después de Cristo) jupanakas ukham uñtʼatäpjjarakïnwa. Judea marka apnaqer Herodes el Grande sat reyis ukham uñtʼatarakïnwa. Jupajj markapan manqʼa jan faltañapatak trigo yaqha markat mayitapata, pobrenakar isi churatapatwa ukham uñtʼayaspachäna.\nBiblia toqet yatjjatiri Alemania markankir Adolf Deissmann chachajja, waljaniw yanaptʼasir suma jaqet uñtʼayasipjjäna sasaw säna. ‘Uka sutjja jukʼa tiemponakwa qollqenakana yaqha ukhamanakan qellqat 100 jila jikjjatsna’ sarakïnwa.\nUkhamajja, Jesusajj janiw ukhamäpjjañamäkiti sasinjja, ¿kamsañsa munäna? ¿Janiw markamankirinakat llakisiñamäkiti sañti munäna? Janiwa. Antisas kuna amtampis yanaptʼapjjañapa uka toqetwa parlaskäna.\nJesusajj aka oraqenkäna ukhajja, qollqeninakaw anatañanak utjañapatakisa yaqha ukhamanakatakis qollqempi yanaptʼapjjerïna. Templonaka, parquenaka ukat yaqha ukhamanak lurayapjjerïna. Ukampis janiw khuyaptʼayasiñat lurapjjerïkänti, jan ukasti jachʼañchayasiñataki, wali uñtʼatäñataki, votompi yanaptʼayasiñatakiw ukham lurapjjerïna. Uka toqet mä librojj akham siwa: “Yaqhepajj khuyaptʼayañatsa lurapkchïnjja, jila partejj munañap thaqasakiw lurapjjerïna” sasa. Ukatwa Jesusajj arkirinakapar jan ukhamäpjjañapatak ewjjtʼäna.\nMä qhawqha maranakat Corinto markankir cristianonakar carta qellqasajja, apóstol Pablojj uka toqet akham sänwa: “Sapa maynisa kunjamtï chuymapan amtki ukarjam churpan, janiw pä chuymajj churañapäkiti, ni obligatas churañapäkiti, Diosasti khititejj kusisit chuymamp churki ukaruw munasi” sasa (2 Cor. 9:7).


Éxodo 8 QA97 - Tatitusti Moisesarojj sänwa: —Faraonan - Bible Search\nDiosajj c'ayranacampi mutuyatapa\n—Faraonan ucar sarasinsti sätawa: ‘Tatitojj aqham siwa: Antutjjam marcajjaru nayar yupaychir sarjjapjjañapataqui. 2Janitejj antutañ muncäta ucajja, nayajj takpach marcamaruw c'ayranacampi castigäjja. 3Jawiratsti c'ayranacaw mistsunini, ucanacawa mantapjjani palaciomaru, iquiña utamaru, iquiñanacam patjjaru, sirvirinacaman utanacaparu, take jakenacaman utanacaparu, uqhamarac t'ant'anaca lurapcta uca hornonacarusa. 4C'ayranacasti mistsupjjaniwa juma pataru, sirvirinacam pataru, uqhamarac take jakenacam pataru.’\n5Tatitusti Moisesarojj sascaquïnwa:\n—Aaronar sam: ‘Thujruma ayjjarusina amparam loktam jawiranacjjaru uma jalir k'awanacjjaru, uma khothañanacjjaru, ucanacat c'ayranacajj mistsunisa Egipto marcpacharu phokhantañapataqui’ —sasa.\n6Aaronajj amparapwa loktäna Egiptonquir umanacjjaru, ucatsti c'ayranacajja umanacat mistsunisajja Egipto marcpacharuw phokhantäna. 7Ucampis jach'a yatiri jakenacajja yatiñanacapampejj quipcacracwa lurapjjaraquïna, jupanacasti c'ayranacapjja Egipto orakerojj jutayapjjaraquïnwa. 8Ucatsti faraonajj Moisesampiru, Aaronampir jawsayanisajja sänwa:\n—Tatitur mayipjjam c'ayranaca apakañapataqui nayata, uqhamarac jakenacajjata, nayasti jakenacamarojj antutjjäwa Tatitur sacrificio loktir sarjjapjjañapataqui.\n9Ucat Moisesajja faraonarojj saraquïnwa:\n—Sitaya, ¿cuna horasa mayiñajjsa munta jumataqui, sirvirinacamataqui, uqhamarac jakenacamataquisa c'ayranacajj apakatäñapataqui jumata, uqhamarac palaciomatsa, uqhamat c'ayranacajj jawirancañapataquejja?\n—Kharürpacha mayipjjam —sasa.\nUcatsti Moisesajj saraquïnwa:\n—Lurasiniwa mayitamarjamajja, uqhamatwa yatïta jan yakhajj utjatapa nanacan Tatitu Diosajj-jamajja. 11C'ayranacasti palaciomatjja jawiraruw sarjjapjjani, janiraquiw jumarusa, sirvirinacamarusa, ni jakenacamarusa coleraycjjapjjätamti.\n12Moisesampi, Aaronampejj faraonan ucat sarjjasinjja Tatituruw mayipjjäna Tatitojj c'ayranaca faraonjjar qhithancatayna uca apakañapataqui. 13Tatitusti Moisesan mayitaparjamasti luränwa, utanacancqui, pationacancqui, pampanacancqui uca c'ayranacajj jiwarjjapjjänwa. 14Ucampis jakenacajja jiwat c'ayranacjja monton montona apthapipjjäna, ucatsti uca montonanacajj take chekanraqui thujstjjaraquïna. 15Ucampis faraonajj jan cuna llaquis ujtcjjatap laycusti chuymapa colerañampi kalarayasisajja janiraquiquiw ist'añjja muncjjänti cuntejj Tatitojj Moisesampiru, Aaronampiru siscäna ucjja.\nDiosajj jisc'a chhichhillanqhanacampi mutuyatapa\n16Ucatsti Tatitojj Moisesarojj saraquïnwa:\n—Aaronar sam: ‘Thujrupampi orak lak'aru jisctpan uca lak'ajj jisc'a chhichhillanqhanacar tucuñapataqui take Egipto marcpachana’ —sasa.\n17Jupanacasti Tatitun arsutaparjamaw lurapjjäna. Aaronajja thujrupampiw orak lak'aru jisctäna ucatsti Egipto marcpachanwa lak'anacajj jisc'a chhichhillanqhanacaru tucusina jakenacaru, uqhamarac take uywanacaru t'akhesiyaraquïna. 18Jach'a yatiri jakenacajj quipcacracwa jisc'a chhichhillanqhanac tucuyañ munapjjaraquïna yatiñanacapampejja, ucampis janiw puedipcänti. Uccañcamasti jisc'a chhichhillanqhanacajj t'akhesiyascaquïnwa jakenacaru, uqhamarac uywanacarusa. 19Ucatsti jach'a yatiri jakenacajj faraonarojj sapjjänwa:\n—¡Acasti Diosan luräwipawa! —sasa.\nUcampis faraonajj chuymapa kalarayasisajj janiw ist'añ muncänti cuntejj Tatitojj siscän ucjja.\nDiosajj tábano sat jach'a chhichhillanqhanacampi mutuyatapa\n20Tatitusti Moisesarojj sänwa:\n—Faraonasti arumanthejja jawiraruw sarani, ucampis jumajja wali alwata sartasinjja saram aqham siri: ‘Tatitojj siwa: Antutjjam marcajjaru nayar yupaychiri sarjjapjjañapataqui. 21Janitejj marcajjar antutcäta sarjjañapataqui ucajja, nayasti qhithanïwa take casta wila ch'amsuri jach'a chhichhillanqhanaca jumjjaru, sirvirinacamjjaru, take jakenacamjjaru, utanacamjjaru. Uca jach'a chhichhillanqhanacaw egipcionacan utanacaparu, uqhamarac orakenacarusa phokhantani. 22Uqham pascani ucqhasti, Gosén sat orakenjja janiw mä jach'a chhichhillanqhas utjcaniti, marcajjajja ucan jacatap laycu. Uqhamatwa yatïta naya Tatitojj uca orakencatajja. 23Nayasti uñacht'ayäwa marcajjajja mayjätapa, marcamat sipansa, acsti arumanthiw luräjja’ —sasa.\n24Tatitusti arsutaparjamajja luränwa, cunayman wila ch'amsuri jach'a chhichhillanqhanacaw jutasina wal phokhantapjjäna mä kenayar uñtata faraonan palacioparu, sirvirinacapan utanacaparu, uqhamarac take Egipto orakpacharu. Ucatsti uca jach'a chhichhillanqhanacajj take marcpachwa tucjawayapjjäna.\n25Ucatsti faraonajj Moisesampiru, Aaronampir jawsayanisajja sänwa:\n—Sarapjjam Diosamaru sacrificio loktiri, ucampis janiw aca marcatjja mistupjjätati —sasa.\n—Uqham nanacan lurañanacajjajj janiw walïcaspati. Cawquïr animalanactejj nanacan Tatitu Diosajjaru sacrificio loktapcä ucajja Egipcionacataquejja janiw walïcaspati, jupanacajj animalanacaru yupaychapjjatap laycusti uqham lurañajja janiw walïquiti. Egipcionacatejj nanacaru animalanaca sacrificio loktir uñjapjjetaspa ucajja kalampi c'upjasaw jiwayapjjetaspa. 27Nanacasti wasararuwa quimsür sararu sarapjjäjja, ucanwa nanacan Tatitu Diosajjarojj sacrificio loktanipjjäjja, cunjämtejj jupajj nanacar sapquitu uqhamarjama.\n28Ucatsti faraonajj saraquïnwa:\n—Nayasti antutapjjämawa wasararu sarapjjañamataqui, ucana jumanacan Diosamaru sacrificio loktanipjjañamataqui, ucampis janiw wali jayaru sarapjjätati, nayataquis mayipjjaraquïtawa —sasa.\n—Nayasti acata mistuwayasinjja Tatituruw mayëjja, arumanthejja jach'a chhichhillanqhanacajj sarjjañapataqui juma jac'ata, sirvirinacamata, uqhamarac take jakenacamatsa. Ucampis nanac israelitanacarojja janiw engañasipcaquitätati, ni jarc'apjjetätasa Tatituru sacrificio loktir nanacajj sarapjjañanacajjatjja —sasa.\n30Ucampis Moisesajja, faraonan ucat sarjjasinjja Tatituruw mayïna. 31Tatitojja Moisesan mayitap ist'asinjja take jach'a chhichhillanqhanacwa apakäna faraonata, sirvirinacapata, uqhamarac take jakenacatsa, janiw maya jach'a chhichhillanqhas jilt'cänti. 32Ucampis faraonajj chuymapa kalarayasisajj janiraquiquiw israelitanacar antutañ muncjjaraquiquïnti.


Amilcar Barral kamachiri (Jamuqa: Llikat apsuta)\nPusïr Mutuyir Taripañ Utankirinakax Amilcar Barralar qullq mun jan mun apsusmachatapatw utapar jist’antañ amtawiyapxi, jupax Unidad Demócrata (UD) taman kamachiriparakiwa. Uñt’atanakamp yanapayasitampit mun jan mun qullq apsutapampit qullq katuqasitampit jupar juchax jaqutäski sasaw Chukiyawu jucha yatxatirinakax yatiyawiyapxi.\nHenry M.G.M. yanapiriparux Ch’unch’u Qhüru mutuñ utaruw jist’añtañ amtawiyapxaraki, juparux pachpa juchanak jaqusipki ukhamarus yanapatapata.\n“Janiw irnaqirix utapat mistkaspati, yatxatañ jan walt’ayaspa, janiw anqa markanakar sarkaspati, 50.000 bolivianwa churañapa, jucha yatxatirinakäkwa sapa phaxsürux sarañapa, janiw San Pedro, Ch’uch’u Qhüru mutuñ utanakarux jak’achaskaspati” sasaw tata Samuel Limax yatiyawiyi, jupaw juchachasitx yatxataskaraki.\nHenry M.G.M., Barralan yanapiriparux Ch’unch’u Qhüru mutuñ utaruw jist’antatäni, juparux qullqis apt’ataw jikxatawiyata, tata Barralan khithataw ukham lurawaytha sasaw sawiyi sasinw tata Limax yatiyawiyarakiwa.\nMara t’aqa phaxsit 4 uru saraqkipanw Dirección de Análisis Criminal e Inteligencia (DACI) ukankirinakax panpachanir katuntawiyapxi, San Pedro Mutuñ Uta apnaqiriw jan wali luratanakap yatiyawiyatayna./RAR


Mä amtax llusqha thakhiniñ amuyutapawa, yaqharak Titiqaqa qutar iyawsawirakitapawa, uka payaw patankir waynanakarux qillqayi.\nYatiqirinakan pusi irnaqäwinakapaw wali sum sum Unibol anx luratatayna.\nPä amtkay luräwinakaw jach’a yatiqañ utan waynanakan p’iqinakapankaski.\nInas manq’ churapkitu ukax jan khusakchiti ukampirus manq’ax manq’awa. Jupanakax inas jan manq’at pisinkañ jakañ yatipkchiti ukat jan yäqapkchiti.\nDepartamento de Beni, Ballivián, Vaca Díez, San Ignacio de Moxos, Marvan ukat yaqha provincianakanx biodiversidad flora, fauna ukanakax jan walt’äwinw jikxatasi, kunalaykutix yaqha markanakanat jutirinakas pachpan jakasirinakas uka quqanakx khuchthapipxiwa. Yaqhip quqanakax wali qulla ukhamarakiw taqi ukanakax chhaqtaskiwa. Taqi uka quqanakx kunayman yänak lurañatakiw apsupxi. Askin jakäw utjañapa ukhamarak oxigeno ukas askiñap munapxtan. Yatintañ thakhi\nKasilluncan mä tamaw manq’añanak mayjt’ayas askir tukuyi\nAsociación ukax 3 uru llamayu phaxsin 2011 maran utt’asiwayi, 10 socios ukhaniw chikanchasipxi, ukat personería jurídica ukanakanirakiwa. Amtäwipax pachpan achki uka achunakax jila chanir aljasiñapataki, ukat wawanakan manq’asipxañapataki ukhamat janchin suma ch’amanchasipxañapatakiwa.\nDescolonizar ukax chhijllañawa\nAwich achilan saräwinakap amthapiñxatw aruskipapxta, ukakipkarakiw descolonización ukxats aruskipapxta. Ukat mä jiskt’aw utjitu, kunjams descolonización uka jikxatsna? aka isimp ist’atakt ukat jaytañaspa?, celular jawsañatak apnaqt ukat maysar apanukuñaspa?, laptop yatxatañatk apnaqt ukach jaytaxañaspa?\nAymar markan qullqichawipxata\nPani yapu yapuchañ thakhin yatxatirinakax ch'uqi satawimpit chhalaqampit qillqañ amuyt'apxatayna.


Global Voices Aymarata · Medios ciudadanos ukan qillqatanaka Aka tuqita Caribbean\nMä phaxsin archiwupa llamayu phaxsi 2015 1 Qillqata\nchinuqa phaxsi 2011 2 Qillqatanaka\nWali aski isturyanaka Aka tuqita Caribbean\t19 mara t'aqa phaxsi 2014 Oscar López Rivera politico prisionero uñt'atax lamar qutaruw uñti Qillqiri Ángel Carrión · Latin America 25 qasäwi phaxsi 2014 Phisqha yatiyawinaka Tortuga tinglar tuqita, Puerto rico qutaru k’ut’anitapata Qillqiri Ángel Carrión · Latin America 19 achuqa phaxsi 2014 Cuba markanxa, (estatales) ukan irnaqirinakan payllawipax 15 (dólares mensuales) ukha ch’uxña qulqinakaruw chanipax makhatti Qillqiri Elaine Díaz · Latin America Uraqpachan yatiy 25 qasäwi phaxsi 2015Latin AmericaIndígena Boliviana Aymara jach'a yatiqañ utan yatiqirinakax kipka saräwinakapampiw chikancht'asipxi\nIsturyanaka Aka tuqita Caribbean 21 llamayu phaxsi 2015\n21 llamayu phaxsi 2015\n“Usur atipjas jakirinaka” Cuba markana: Mä aski qillqäwi Qillqiri Ángel Carrión · Latin America Luis Trelles uka jaqix mä jakaw uñist’aystu, Cuba, Pinar del Rio uka qullayasiñ utanx kunjams VIH/SIDA usumpix pä jaqinakax jakanipxi, akax Global Voices ukhamarak Radio... 21 lakan phaxsi 2014\nCuba markanx ébola usu jark'aqañatakiw wakichapxi Qillqiri Janine Mendes-Franco · Enlace · Cuba 6 lakan phaxsi 2014\nCuba markanx bullying ukax mä jan walt'wiwa Qillqiri Janine Mendes-Franco · Enlace · Cuba 23 chinuqa phaxsi 2014\nCalle San Sebastiánan phunchhäwinaka (pa): Puerto Ricon anata (pa) Qillqiri Ángel Carrión · Latin America Ángel Carrión jupax Calle San Sebastian uka Phunchhawinakar purt’asax yaqhip jamuq apst’atanak uñacht’ayani.\nHaití, Pusi mara makiptxatapata Qillqiri Janine Mendes-Franco · Enlace · Haití 26 lapaka phaxsi 2013\nJamaica: Aru ukat sartäwi Qillqiri Janine Mendes-Franco · Enlace · Jamaica 24 lapaka phaxsi 2013\nWaranq waynanakaw yanapt’aw apsusipxi República Dominicana uksatuqina Qillqiri Pamela Martínez Achecar · Latin America Akax yatiyan muniw jan waliru saraski yanapt’aw tuqutx, kunaluykutix wayn tawaqunakar mä yant’aw lurañatak, janiw chhaqayañatakikiti.\n24 mara t'aqa phaxsi 2013\nChina markanx gripe caribeña ukham sutinchat usuw uñstawayi Qillqiri Georgia Popplewell · China Chhaxi usu aviar ukax Trinidad ukat Tobago uksan qalltawayi, kunatix mä jan wal yatiyäwiw China tuqit puriniwayi ukampis Haíti uksar puriwayarakiwa. China markan irnaqirix Trinidad... 9 qasäwi phaxsi 2013\nRepública Dominicana uksanx aéreo ukaw chijir puritayna Qillqiri Pamela Martínez Achecar · Latin America Mä aeronave de la Fuerza Aérea Dominicana uksat jalaqtasin mar abierto ukar jalantatayna , Show Aéreo del Caribe ukawa utjatayna, acrobacia ukampiw phuqhaskatayna. Pani piloto-w... 20 chinuqa phaxsi 2013\nCuba markanx reforma migratoria uka jikxatañ amtax sarantxiwa Qillqiri Elaine Díaz · Latin America 14 uru chinuqa phaxsit reforma migratoria uka suyatax tukusxaspawa, Cuba markan Blogueronakax uka reforma ukxat wal arsupxi.\n11 chinuqa phaxsi 2013\nNueva York markan Kinsa Reyes Magos ukan saräwinakapa Qillqiri Yarisa Colon · Latin America Reyes magonakax sarxapxiwa, Nueva York markanx patak patak imill yuqall wawanakaw mä phunchaw wakichäwir sarapxäna, ukax Museo del Barrio uksat wakichatanwa.\n13 lapaka phaxsi 2012\nPuerto Rico: Yaqhatuqit alayar uñtaña Qillqiri Alfredo Richner · Latin America Enrique Arce, kallinkiri ukhamarak fotógrafo puertoriqueño ukhamarak Aslan sas uñt’ataraki jaqix, uñt'ayaskatanaw Instagram sat cuentaptuqiru lata jamach’inakan futunakapa ña suxta phaxsinaka wakichawipataki “amstkataru” sata. Alfredo... 24 lakan phaxsi 2012\nCaribe: Eid uka amtkasa Qillqiri Janine Mendes-Franco · Enlace · Guyana 10 mara t'aqa phaxsi 2012\nJamaica, Guyana: Martin Carter jilatar amatkasa Qillqiri Janine Mendes-Franco · Enlace · Jamaica « Nayrja qillqatanaka


Global Voices Aymarata » India markan: wawapur jaqichasiwix tukusxañapawa · Global Voices Aymarata » Print\nJaqukipäw uñt'ayata/apkatata 20 Llamayu phaxsi 2016 16:50 GMT 1\t · Qillqiri Rezwan (es) ukan jaqukipiri\tIlse Flores, Emma Quispe Mamani\nCategoria-naka: India, Citizen Media, Derecho, Human Rights, Juventud, Women & Gender\nIndia: Estado de Rajasthan, uka markanx tultiranak aljirinakax, jan juk’amp wawanakpur jaqichasipxañapatakiw sayt’asipxi. 47,000 tultir aljirinakaw sapxi  jan tultira churxaña kawkhantinx jaqichasipkani wawapura, ukhamarakiw yuriw laphinak mayini qawqha maranisa jaqichasiski uk yatiñataki. Sitï ukham sinti wawapur jaqichaschi ukhax, jupanakax pallapallanakaruw yatiyapxarakini.\nYaqha markanakan kipkarakiw, India markanx wawanakpur jaqichawix utji. Kamachinakanx janiw jaysatakiti wawapur jaqinchasiñapaxa, kunatix jaqiñchasiñapatakix  imillwawax tunka kimsaqallq maraniñapawa, yuqallasti pä tunkmayani maraniñaparakiwa. Ukampirus, India markax tunka kimsirin jiqhatasiraki  sarakiw Centro Internacional de Investigacion ukax yatiyi. 2011 censonx  tunka paqallqu waranqh waranqhaw tunka maranit ñä tunka llatunkani marankamaw jaqichasit jiqhatasipxi.\nGobiernusti wawanakpur jan jukamp jaqinchasiñapatakiw irnaqaskaraki. Ukampirus, kawkir jisk’a markanakatix wali pisin jakasipki, ukanx imill wawanakax janir mara phuqhataniki jaqichasiñapataki ukhaw jaqichatapxi, ñakijay awkipanakatakix jan ma lakampir manq’ayañakchinitixa. Ukhamarakiw mä video tuqin uñjaraksna , phisqha maran imill wawax jachaskir jaqichatawa tunka mayani maran yullall wawampi. Uka videox Chittorgarh,Rajasthan uksan apsutatanawa. Uk uñjasinx wal redes sociales  ukan ch’axwawayapxi.\nMedios virtuales, tuqinx jaqinakax wal ch’atasipxi ukham aljirinakan arunak ist’apxatapata ukhamarakiw juchanchapxi wawapur jaqichasiwiruxa. Kiran Agarwal  jupax Fecebook tuqinx sarakiw :\nUkat Mimu Chakraborty  akham sasaw qillt’awayaraki:\nURL to article: https://aym.globalvoices.org/2016/05/8093\n tunka kimsirin jiqhatasiraki: http://www.icrw.org/child-marriage-facts-and-figures\n 2011 censonx : http://www.business-standard.com/article/current-affairs/india-s-13-million-child-brides-their-6-million-children-115031000355_1.html\n wal redes sociales : http://www.elperiodico.com/es/noticias/internacional/video-destapa-una-boda-colectiva-ninas-menos-anos-india-5080064


García Linerax pusi "Parabas Mi Salud" ukanak churawiyi ukhamarakiw Tujuré chaka Bauresan jist'arawiyi\n"Parabas Mi Salud" (BTV)\nBaures – Beni, 25 uru qasäwi phaxsita 2015 marana (BTV).- Álvaro García Linera, arkir mallkux kurmürux pusi usut q’ipir jiru jamach’inakw churawiyi, ukanakax “Parabas Mi Salud” wakiyäwwa ch’amanchapxani, uka pachaparakiw Beni departamentunx Baures markan Tujuré chaka jist’arawiyi.\n“Jichhürux, pä yänakw churasktan, nayrïrix Tujuré chaka, ukan chanipax niya 3 waranq waranq bolivianunakawa (…). Ukhamarakiw aka usut q’ipir jiru jamach’inaks churaskaraktan”, sawiyiwa.\nGarcía Linerax, alcaldíaw uka chakx lurawiyi, ukampirus Benin gobernacionapan lurañapänwa, sasaw llakit arsuwiyi.\nMaysatuqitx, uka usut q’ipir jiru jamach’inakax markachirinakar yanapt’añatakiwa, jupanakax jaya municipiyunakatpach jach’a markanakkamaw qullayasir sarañ atipxani. Ukhamarakiw jank’ak qullañ usutanakan wila masinakaparus q’ipipxani./ERAR


Global Voices Aymarata » Mä phaxsin pä uraq khathataw utjatapax México markarux aynacht’ayawayiwa · Global Voices Aymarata » Print\nJaqukipäw uñt'ayata/apkatata 1 taypi sata phaxsi 2017 18:10 GMT 1\t · Qillqiri J. Tadeo Jaqukipiri Victoria Tinta Quispe\nCategoria-naka: Latin America, México, Citizen Media, Desastres, Fotografía, Humanitarian Response\nMéxico markan irnaqirinakapax irnaqasipkiwa. Qillqirin jamuqapa.\nMéxico markax sata qallta phaxsin 2017 maranx pä uraq khathatäwimpix aynacht’ataw uñjasi. Nayrïri ukax 8.2 (grados en la escala de Richer) ukha ch’amanïnwa 7 uru sata qallta phaxsit utjawayi, walja  jiwataw utjawayi juk’ampins Oaxaca  ukat Chiapas . Päyirinsti Päyirinsti  wasürukiw utjawayi ukanx walja yänakaw utjawayi, jiwatanakax jan jakt’kayawa.\nOaxaca markanwa, Global Voices ukax Sergio jilar jiskt’awayi, jupax mä usuchjatanak apthapiñ utan p’iqinchiriwa, jupax arxayt’awayiwa:\nJaniw Juchitán  ukakam puriñjamakiti. Ukampirus yaqha markanakan markachirinakapax thithitapxiw kunalaykutï jilïr irpirinakax janiw kuna yanaps puriyapkataynati, ukatx q’ipinak apxatat k’añaskunakaruw jalxatasin aparapxi. Akan nänakax yanapanak apthapisipktwa ukaw lakirañatak puriyatäni, janiw jilïr irpirinakjam yanapanakax imantatakaniti nï lunthatasitakanisa .\nSergio jilax centro de acopio Oaxaca uksan irpiripawa. Qillqirin jamuqapa.\nMéxico –capital uksanx– 19 uru sata qallta phaxsitx jan armkay urupuniniwa. 32 maraw makiptxatayna , paypach uraq khathatiw aynacht’ayawayi markachirinakaw jiwat  12 waranqat jila aynacht’ata. 19 uru sata qallta phaxsin 2017 maran wasitamp uraqix khathattawayaraki, kunapachatï mä macrosimulacro  lurasipkäna, sapa marapuniw ukax amtasita.\nGlobal Voices ukax mayni irnaqiriruw jiskt’awayi jupax Guillermo sutin uñt’atawa:\nPerisur  (centro comercial en el sur de la capital) ukaruw yänak alañatak jutatayna. Pallapallanakax janiw mistupkasmat sasinw sapxitu, ukampirus kunapachatï juk’ampix ukhax jupanakampachaw jaltawayxapxi. Walja mamanakaw jisk’a wawanakamp ñakay ñak anqar mistupxäna. Wali mulljaskayanwa nayax jiwxaw sayatwa kunapachatï uta pirqanakax allirtanki.\nMéxico markan kallinakapanx irnaqirinakaw pichthapisipki.\nPallapallanakax maysar maysaruw sarapxi, México markanx juk’amp jak’at uñch’ukiñatakiw phuqhasi.\nMéxico markan Ejército ukat Marina uksankirinakax jank’akiw qhisphiyañatak yanpt’asipxi. Qillqirin jamuqapa.\nGlobal Voices ukax Colonia Narvarte (región central de la capital) uksan jikxatasirkïnwa, Morena ukat Nicolás San Juan uka kallinakan sinti jan walt’ayataw uñjasi. Uksanx Margarita, jupampiw aruskipt’apxta akham arst’i:\nWali llakiwa, walja jaqiw utanakap jan uñjasxapxiti, ukampirus uka jach’a uta uñjapxama, uka jach’a utatx waljaniw jalsuwayxapxi ukampirus janiw ka manqhan allxatatanakax utjiti. Aka jak’anx centros de acopio ukat brigadas ukanakaw utji. Ukampirus yaqhipanakax janiw jaltawayañ atipkiti, waljaniw aynacht’atapxi ukwa yatiyaw yatiyirinakax yatiyapxañapa ukhamarak jamuqanak uñt’ayapxañapa.\nColonia Narvarte, México markan jach’a utax 19 uru sata qallta phaxsit saraqkipan 2017 maran uraq khathat utjatapatx aynacht’ataw uñjasi. Qillqirin jamuqapa.\nUraq khathattäwix 13.14 pacharuw utjawayi, uka pachax walja jaqinakaw irnaqäwinkasipkäna. Jaqinakax utar jank’ak puri sasinx irnaqawinakatx kallirux jank’apuniw mistsupxäna, sarnaqañawjanakas janiw sartañjamakänti, jawsañanakas khuchhuqatanwa.\nMexicano markachirinakax 19 uru sata qallta phaxsin 2017 maran uraq khathatawipampix wali mulljatapxänwa. Jamuqa, Raúl Morales jupaw iyawst’äwimp apkatata  .\nInstituto Mexicano del Seguro Social  qullayasiñ utanx jank’akiw usutanakar qullañatak phuqhapxäna.\nInstituto Mexicano del Seguro Social uksanx usuchjat markachirinakar katuqañatakix jank’akiw wakt’ayasipxäna. Qillqirin jamuqapa\nAka yatiyäwix sarantaskakiwa.\nURL to article: https://aym.globalvoices.org/2017/10/8949\n walja : http://www.animalpolitico.com/2017/09/sismo-muertos-chiapas-oaxaca/\n Päyirinsti : https://www.nytimes.com/es/2017/09/19/temblor-sismo-mexico/\n lunthatasitakanisa : https://aristeguinoticias.com/1909/mexico/detienen-a-funcionario-municipal-en-chiapas-por-robo-de-colchonetas-para-damnificados/\n 32 maraw makiptxatayna: https://es.wikipedia.org/wiki/Terremoto_de_México_de_1985\n markachirinakaw jiwat: http://www.excelsior.com.mx/comunidad/2015/09/17/1046211


1 Reyes 19 - Holy Bible [Aymara Bible 1997] - (1Rey 19)\nAcab reyejj yatiyänwa Jezabel warmiru take cuntï Eliasajj lurcäna ucanaca, uqhamarac cunjämtï qharinucuycatayna Baal diosan take profetanacaparu ucanacaraqui.\nUcatsti Jezabel warmejj mä yatiyirwa Eliasan ucaru qhitäna yatiyaniñapataqui, aqham sasa: “¡Jumatejj Eliasästajja, nayajj Jezabelaraquïtwa! Ucatsti diosanacajj nayarojj walipuni mutuyitpan, kharürojj janitejj aca pachpa horasaru jumar lurcaraquïma, cunjämtï uca profetanacampi lurctajja uqhama ucqhajja” sasa.\nEliasajj amuyasïnwa jan walt'añancatapa, ucatsti jacañapa khespiyasiñataquejja jaltjjänwa Beerseba chekaru, ucasti Judá orakenquiwa, ucanaracwa uywataparojj jaytawayjjaraquïna.\nUcatsti jupajj wasar tokeruw sarjjäna, ucatjja mä uru jornala sarasinjja mä retama ali thiyaruw kont'asïna. Jupasti jiwjjañacwa munäna aqham sasa: “¡Ucqhaquëjjpan Tata! ¡Nayarojj jacañajj apakjjeta, nayajj janiw ancha sumäcti awquinacajjata sipana!” sasa.\nUcatsti retama ali mankheru mantasinwa, icjawayjjäna. Ucampis mä angelaw purinisina llamct'äna aqham sasa: “Sartasim, ucatjja mank'asim” sasa.\nEliasajj take toke uñatatasïna, ucatsti uñjänwa ch'ijmañapana nina sanc'aru khatit mä tortampi, uqhamarac mä wayucha umampi. Ucatjja sartasisinjja mank'änwa, uqhamarac umt'araquïna; ucatsti wastataw icjawayjjäna.\nUcampis Tatitun angelapajj payïri cutinwa jutäna, llamct'asinjja sänwa: “Sartasim, ucatjja mank'asim, thaqui sarañamajja wali jayäsquiwa jumataquejja” sasa.\nEliasasti sartasisinjja mank'äsinwa, umt'asiraquïnwa. Ucatjja uca mank'ajja ch'amwa churäna pusi tunca uru, pusi tunca arumampi sarañataqui, Diosan Horeb sat kolluparu puriñcama.\nPurisinsti mä puturuwa mantäna, ucanaracwa uca arumajj khantatïna. Ucatsti Tatitojj juparojj sänwa: “¿Elías, cuns acan lurascta?” sasa.\nJupasti sänwa: “Nayajj uñjtwa jumana munasiñama take ch'amani Dios Tata, israelitanacasti juman sumancäwi arunacamjja apanucupjjewa, uqhamarac altaranacamsa allinucupjje, ucatsti espadan puntapampiwa profetanacamarojj jiwarayapjje. Naya sapaquiwa kheparjjta, jichhasti thakasipquituwa jiwayañataqui” sasa.\nUcatsti Tatitojj sänwa: “Ankar mistunim, ucatsti nayan nayrakatajjanraqui sayt'asiraquim, kollu patjjana” sasa. Uca horasanwa Tatitojj pasawayi, ucatjja mä jach'a wali ch'amani thayawa kolljja allinucuraqui, uqhamarac Tatitun nayrakatapana karkanacjja jaljtayaraqui; ucampis Tatitojj janiw uca thayanccänti. Uca thayjjarusti mä orake qhathatiraquiw utjaraquïna; ucampis Tatitojj janiw uca orake qhathatinccänti.\nUca orake qhathatjjarusti ninawa utjaraquïna; ucampis Tatitojj janiw uca ninanccänti. Uca ninjjarusti ist'asiraquïnwa mä koña jisc'a aruraqui.\nUc ist'asinsti Eliasajj ajanupwa capapampi imantasïna, ucatsti mistunisinjja uca putu mantañawjaruw kheparäna. Uqhamäsquiriruwa mä arojj juparu jutäna, aqham sasa: “¿Elías cuns acan lurasctajja?” sasa.\nJupasti sänwa: “Nayajj uñjtwa jumana munasiñama take ch'aman Dios Tata, israelitanacasti juman sumancäwi arunacamjja apanucupjjewa, uqhamarac altaranacamsa allinucupjjewa, ucatsti espadan puntapampiwa profetanacamarojj jiwarayapjje. Naya sapaquiwa kheparjjta, jichhasti jiwayañataquiw thakasipquitu” sasa.\nUcatsti Tatitojj sänwa: “Sarjjam, cutt'jjam cawquinjamtejj Damasco wasararu jutctajja ucanjama. Sarjjam, ucatsti Hazael chacharu utt'ayanim Siria marcan reyipata.\nUcatsti utt'ayaniraquim Israelan reyipataquejj Nimsi chachan Jehú sat allchhiparu; ucatjja Safat chachan Eliseo yokaparojja profetata utt'ayanim juma lanti, jupasti Abel-mehola uca marcanquiriwa.\nUqhamatwa qhititejj Hazaelan espadapata jaltcani ucarojja, Jehú chachawa jiwayani, uqhamarac qhititejj Jehú chachan espadapata jaltcani ucarojja, Eliseo chachaw jiwayaraquini.\nUcjjarusti nayajj Israelanjja utjayäwa pakallk waranka jakenaca Baal diosaru jan quillt'asirinaca, ni jamp'att'apquisa ucanaca” sasa.\nEliasajj ucqhat sarjjasinjja Eliseompiwa jiquisïna, jupasti kholliscänwa. Eliseon nayrakatapanjja tunca payan yuntampiw sarascäna, khepäqui ucsti jupa pachparaquiw irpascaraquïna. Eliasasti jupar jaq'achasisinjja, jupa patjjaruwa capapa liwjjatäna.\nEliseosti ucspachawa yuntanaca apanucusina Eliasan khepapa jaläna, aqham sasa: —Awquejjar taycajjaru jamp'att'iri sarä, ucatsti nayajj arcascämawa —sasa. —Eliasasti sänwa —Sarascaquim—, ucampis amtasïtawa cuntï jumampi lurcta ucjja —sasa.\nEliseosti Eliasat sarakawayasajja, pä orko vacanaca catusinwa qhariräna, ucatjja yugo lawanacampiraquiwa aychjja cancaraquïna, ucatjja jakenacaruwa mank'arayaraquïna. Ucatsti Eliasan khepapwa sarjjäna, uqhamarac juparu sirviriw kheparjjaraquïna.


Bible in one year - Aymara Bible 1997 - August 11\n1. Take acanacsti pachpa nayranacajjaw uñji, naya quipcaw ist'aracta.\n2. Cuntejj jumanacajj yatipcta ucanacjja nayajj yatiractwa; janiw cunansa jumanacatjja menosäcti.\n3. Ucampis nayajj Diosampiw parlañ munta, take ch'amani Tatitu jupampiw nayajj parlañ munaracta.\n4. Jumanacajj cunatejj chekapäqui ucjja c'arisiñampiw imt'apjjtajja, kollirïsipctawa, ucampis janiw qhitirus kollapctati.\n5. ¡Jumanacatejj amuquïsipcasma ucapachajj jumanacajj asqui yatiñani jakenacat uñt'atäpjjasmawa!\n6. “Jichhajj sum ist'apjjam, nayasti arst'asiraquïwa.\n7. ¿Jumanacasti amuyapjjtati Diosar c'arisitanacamampi arjjataña? ¿Jan ucajj amuyapjjaractacha c'arisitanacamampejj mä cuna ascsa Diosar lurapcasma uqhama?\n8. Jumanacajj Diosat arjjatasiriw tucupjjtajja, ucatsti Diosarus arjjatapcasma uqhamwa amuyapjjtajja.\n9. Ucampisa ¿cunas camachaspa Diosatejj jumanacaru uñjapjjeristam ucqhajja? ¿Jumanacasti mä jakerjamati sallkjapjjasma?\n10. Jumanacan uqhama luratanacamampi jupar arjjatiri tucupjjatamatsti, Diosajj ch'amampiw juchañchapjjätam.\n11. Diosan jach'a cancañapajj jumanacarojj ajjsarañampi, qhathatiñampiraquiw phokhantapjjätam.\n12. Jumanacan arunacamajj jan cunatac inamaya lak'ampi sasiwa, mä ñek'e perkampi sayt'ascsnas uqhama.\n13. “Jichhasti ¡amuct'apjjam, nayaw arsusiraquï, cunasaya, cawquisaya luraspan arsusipunïwa!\n14. Jiwañajj waquischini ucasa arsusiscaquïwa, take cuna apt'asirjamäcä ucasa arsusiscaquïwa.\n15. Jupajj nayaru jiwayirjamacchini ucasa, arsusiscaquïwa, ajanuy ajanuw jupa nayrakatan arsusiraquëjja.\n16. Inas uqhamata khespisquirista, mä ñankha jakejj janipuniw nayrakatapar mantcaspati.\n17. Jichhajj sum ist'apjjam, cuntejj sapcäma uca arunacjja.\n18. Arsusipunïwa nayajja, yatiractwa nayan chekapancascatajja.\n19. Maynitejj nayar cunatsa juchañchañ munchitojja, ucapachajj nayajj amuquëjjäwa, jiwjjaraquïwa.\n20. “Dios Tatay, nayarojj pä aruqui arst'asiyita, janiw nayajj jumatjja imantascäti:\n21. Jan juc'ampi mutuycjjestati, janiraqui uca take ajjsaraycjjestati.\n22. Jawsitaya, nayasti ist'ämawa, jan ucajj nayacha nayrakata arsöjja, ucat juman arsuniñamataqui.\n23. Jichhajj sitaya, ¿cunaraqui juchajjasti? ¿Cunaraqui jan wali luratanacajjasti?\n24. ¿Cunataraqui nayataqui imantastasti? ¿Cunataraqui nayar uñisirimarjama uñjistasti?\n25. Nayajj mä waña laphimpi sastwa. ¿Cunataraqui nayar t'unjañ munistasti? Nayajj mä waña t'unampi sastwa, ¿cunataraqui nayar arcnakestasti?\n26. Nayataquejj t'akhescañ arsüwinacwa apantajja. Waynäcasin jucha luratanacajjat juchañchistajja.\n27. Nayarojj cayunacatsa cadenanacampiw ñach'antistajja, sapa chellktatajjwa uñch'uquisctajja, tact'atanacajjsa uñch'uquiractawa.\n28. Ñusantatäquiristsa uqhamaw tucusiscaractjja, thuthan thutjata isjamaw tucusiwayjjtjja.\n1. Mä warmita yurir jaken jacäwipajj mä kawkha urunacataquiquiwa, t'akhesiñanacampi phokhantata.\n2. Cunjämatejj mä pankarajj pankart'i, ucatsti wañsuwayjjaquiraqui uqhamawa; ch'iwir uñtata pasiriquiraquiwa.\n3. ¿Jumasti jichhajj aca jakeruti uñtanta, ucatsti juparuti juchanchañ munaracta?\n4. Janiw qhitis k'añu cancañatjja k'oma cancaña apscaspati,\n5. Jumaw jakerojj kawkha mara jacañapataquisa arstajja, uca arsutamarusti jakejj janiw pascaspati.\n6. Uca laycu jichhajj jan juc'ampi t'akhesiycjjamti, jan ucasti juparojj samarayjjam, jaytjjam cuntejj ch'amapampi jicjjatasqui ucat mank'asiñapataqui.\n7. “Cunapachatejj mä kokaru qhuchhunoktan ucapachajj ch'ichtaniñapaw suyt'atäsqui, ch'ich'ekeripasti janipuni chhaktpati sataraquiwa.\n8. Saphipajj orakenjja inas achachëjjchi, lawapas wañsuwayjjaracchi ucapachasti,\n9. umampi warjjatatajja wasitatwa ch'ojjñtanjjani, ucatsti mä machaka alïcaspasa uqhamaw layminacapajja ch'ojjñatatjjaraquini.\n10. Ucampisa jakejj jiwjjasinjja jan mayampitaquiw chhaktawayjje, ¿jiwjjasinsti cawquiruraqui sarjjpachasti?\n11. Jach'a kotan umapasa wañsuwayjjaquispawa, jawiranacas wañantawayjjaquispawa,\n12. ucampisa alajjpachanacan utjañapcamasti, jakejj janiw imäwipatjja sartcaniti; janiw samcapatjja uñatatcaniti.\n13. Walïspawa nayaru jiwañan munañaparu imantjjañamajja colerasiñaman pasañapcama, ¡ucatsti nayat amtasiñamataquejja mä uru amtasiraquisma!\n14. ¿Mä jakesti jiwjjasinjja wasitat jactanjjaspati? Nayasti kawkhaya waquischispa uqhacamaw suyt'irista, t'akhesiñajjan tucusiña puriniñapcama.\n15. Jumatejj jawsitasmajja, nayajj jaysaraquirismawa; munasiñampiw uñtanitasmajja, jumajjay nayaru uscuschistajja uca laycu.\n16. Jichhajj sapa chellktäwejjwa uñch'uquistajja, ucapachasti janiw juchanacajj-jja amuycasmati;\n17. pantjasitanacajjsa armanucjjasmawa, ñankha luratanacajjatsa k'omachjjaraquitasmawa.\n18. “Jach'a kollunacas allthaptasin tucusiriquiwa, karkanacas yakha chekaru jittayataraquiwa.\n19. Cunjämatejj umajj kalarojj merk'sojja, jallusa oraken lak'anacapjja apasjjaraquejja, uqhamaw jumajj nayan suyt'añajj-jja apasjjtajja.\n20. Jan mayampitaquiw tucjtajja, orakepatsa apanuctawa, ucatsti jupajj k'ala tucjataw uñjasjjaraqui.\n21. Wawanacapatejj sumancaña jicjjatapjjchi ucapachajj janiw jupajj ucanacjja yatquiti; jan walt'añanacaru puripjjchi ucapachasti jupajj janiw ucanacjja yatquiti;\n22. pachpa janchipan t'akhesitanacapacwa yatejja, jupa quipcan t'akhesitapaqui yatejja.”\n12. Tatay, juman yatichat jakejj cusisiñaniwa, camächit arunacam yatichat jakejj cusisiñaniwa,\n13. t'akhesiñ urunacan samarañ catokani, ñankha lurir jaketaquisti, aynacht'añap waquicharapisqui.\n14. Tatitojj janiw marcaparojj apanuccaniti, janiraquiw jupanquirinacarus jaytanuccaniti.\n15. Asqui jakejj jakerjam uñjatäniwa, asqui chuymaninacasti suma urunac jicjjatapjjani.\n16. ¿Qhitirac jucharar jakenacat arjjatitanisti?, ¿qhitirac ñankha luririnacat jarc'aketanisti?\n17. Tatitutejj jan yanapquitasapänjja, niyaw jiwatanacamp chicäjjeriscäyäta.\n18. Tatay, niy lanctasiñampïscäyät ucapachaw, qhuyapayasiñamajj yanapt'itu.\n19. Llaquinacajjajj walipun yapjjatascän ucapachaw chuymachäwimampejj cusisiyista.\n26. Janipun arsumti mayni jakenacan manunacap phokhañataquejja.\n27. Janitejj cunampi phokherjamäcätajja, janjjatasiña iquiñamamppachwa aparapjjätam.\n1. Jichhasti jisct'aractwa: ¿Diosajj jupan ajllit marcaparojj janipunit muncjjpacha? Janiw uqhamäquiti. Naya quipcaw israelitätjja, Abrahaman familiapataraquïtjja. Benjamín castat jutiriraqui.\n2. Diosajj nayratpachwa israelitanacarojj jupanquirinacat uñt'asi, jichhasti janiw jupanacarojj apanucquiti. ¿Janit yatipcta cuntejj kellkatan Eliasan sarnakäwipat parlquis ucjja, cunjämtejj Eliasajj oracionapanjj israelitanacarus juchañchcataynas ucjja? Jupasti sänwa:\n3. “Tatitu, juman profetanacamarojj jiwayapjjewa, altaranacamas t'unjataraqui. Ucatsti naya sapaquiwa kheparjjta, nayarusti jiwayañ munapjjaraquitu” sasa.\n4. Diosasti juparojj sänwa: “Nayataquejj pakallko warank jakwa ajllista, ucanacasti janiw quillt'asipquiti uca Baal sat diosan nayrakataparu” sasa.\n5. Uca quipcaraquipï jichhajj jupanacatjja mä juc'ajj jilt'asquejja, ucsti Diosaquiw qhuyapayasiñapan ajllisejja.\n6. Diosan munañap laycuquïchi ucajja, janiw maynin lurataparjamäcjjeti; [uqhamäspa ucqhajja Diosan qhuyapayasiñapajja janiw qhuyapayasiñäcaspati].\n7. ¿Uqhamajj cunaraquisti? Israelitanacajj janiw jicjjatcänti cuntejj thakapcän ucjja. Ucampis cuntejj Diosajj ajllcän ucjja jicjjatapjjewa, mayninacasti chuymanacapansa kalaratäpjjewa.\n8. Cunjämatejj Kellkatanjj sisqui uqhama: “Diosajj ajayu tokenjja jan amuyquirwa luri, nayranacapsa jan uñjquiri, jinchunacapas jan ist'quiri, jichhacamas uqhamaquïsquiwa.”\n9. Davidas saraquiwa: “Jupanacan jach'a mank'äwinacapajj mä sipitjam tucpan, uqhamat lanctapjjañapataqui ucat mutuyatäpjjañapataquiraqui.\n10. Nayranacapasti jan uñjiri juyqhurac tucpan, ucat jiqhanipasti wiñayataquirac c'umjtpan” sasa.\n11. Jichhajj jisct'aractwa: ¿Judionacajj lanctasisinjja jan mayampitaquipunit tincupjjpacha? Janiw uqhamäquiti, jan ucasti jupanacan jucha lurapjjatap laycuw mayninacajj khespiyasiñ jicjjatapjje, uqhamat Israelanquirinacajj uca quipca lurañ munapjjañapataqui.\n12. Uqhamasti judionacan jucha luratapatejj aca oraketaquejj asquïchejja, uqhamarac jupanacan pantjasitapatejj jan judiöpquis ucanacataquejj asquiraquïchejja, ¡cunja sumaraquïnisa cunapachatejj judionacajj cutiquipstancani ucqhajja!\n13. Jan judiöpctas ucanacaruw parlapjjsma. Diosatejj jan judiöpquis ucanacar qhitanchitojja, wali munasiñampiw irnakta.\n14. Muntwa marca masinacajjajj munapjjañapa jumanacjamäpjjañapataqui, uqhamat khespiyasipjjañapataqui.\n15. Judionacajj uqham apanucuta uñjasitap laycutï yakha marcanquirinacajj Diosampejj sumancañar purchi ucajja, ¿cunjämaraquïspa jupanacajj wasitata catokatäjjaspa ucqhasti? Ucajj jiwatanacata jactañäcaspas uqhamawa.\n16. Nayrakat mistquis uca t'ant'atejj Diosataquïchi ucajja, t'ant'a masajj Diosar catuyataraquipï. Mä kokan saphipatejj Diosar catuyatächejja, layminacapas jupataqui catuyataraquiwa.\n17. Yakhepa judionacajj layminacjama qhuchhuratächejja olivos kokatjja, ucat jumajj montenquir olivo laymjamäcasina uca suma olivor ayrcatatätawa. Uca olivosti judionacawa. Ucatpï jumajj uca saphitjja uma catoktajja, jupampiraquiw jactajja.\n18. Ucampis janiw amuyasiñamäquiti uca kokan layminacapatjja juc'amp sumäcasmas uqhamjja. Amuyt'asimaya, janiw jumajj saphitpacha uca kokarojj catjjäsctati, jan ucasti uca kokan saphipaw jumarojj catjjästamjja.


Uywanakar yäqañ ch'amanchapxi | Radio San Gabriel\nUywanakar yäqañ ch'amanchapxi\nJueves, Agosto 15, 2019 - 17:26\nQharuru tunka suxtani urukipana aka llumpaqa (agosto) phaxsinx San Roque ukaw amt'asi. Ukampis uka urux taqi anu uywanakan urupaw sasaw markasanx uñt'ataxa. Ukatx aka urunakanx uywanakarux yäqatañapatakiw kamach tuqinakas kunkañchayata.\nUkakipanx anu uywanakaru uka kipkaraki yaqha uywanakas yäqatañapatakix kunayman yatxatawinakaw El Alto markanx thakhiñchata, ukhaman markachirinakax suman uka uywanak uñjapxañasataki sasaw aka markan irpirinakax qhananchawayapxi.\nMayni Concejala Achocalla markatx Alcaldex jupar nuwatap yatiyi


Isaías 63 - Holy Bible [Aymara Bible 1997] - (Isa 63)\n—¿Qhitis ucajj Edom marcan Bosra capitalapat jutqui ucajja, wila tiñit isini, wali suma isthapt'ata, wali ch'amamp sartas jutqui ucajja? —Nayätwa, atipjatäquis ucanac yatiyirïtwa, khespiyañataquis ch'amaniraquïtwa.\n¿Cunatraqui wila isinïtasti, uvanacsa cayumpi tacscasma uqhama?\n—Jïsa, naya sapaquiw uvanac tacsuscäyät, janiw qhitis yanapquituti; wali colerataraquiw uñisirinacajjarojj tacstjja, colerasiñajjampiraquiw k'al jupanacarojj taquistjja, wilanacapasti isejjaruraquiw ch'itsutu, isejjsti k'alracwa wilampi ch'allsutu.\nNayaw mä uru cheka uñjäwi utjañapjja amtta; marcajjar khespiyañ horasasti purinjjaraquitaynawa.\nUñatatastwa, ucatsti janiraquiw qhiti yanapiris utjcänti; musphataraquiw uñjasta jan qhitis nayaru yanapt'añ munatapatjja. Amparajjaw atipjañjja churitu, colerasiñajjaquiraquiw wayjjäsitu.\nColeratajja, k'alpun marcanacarojj t'unjta, colerasiñajjampiraquiw jupanacarojj tucjtjja, wilanacapsti orakenjam llumiyaractjja.\nNayajj Tatitun munasiñapatwa parlañ munta, yupaychaña k'ochunacap k'ochuña, take cuntejj jupajj jiwasanacatac lurqui ucanacata, Israelan wawanacapataquejj qhuyapayasiñapajj jach'ätapata, cuntejj qhuyapayasiñapanjja lurqui, uqhamaraqui jach'a munasiñapansa, take ucanacata.\nJupajj siwa: “Jupanacajj nayan marcajjawa, janiw aca wawanacajjajj ch'ojjña lurapquitaniti” sasa.\nJuparaquiw take llaquinacapatjja khespiyi. Janiw jupan mä qhitanitapati khespiyquejja; jan ucasti quipca Tatituw khespiyi. Qhuyapayasiñap laycu, munasiñap laycuraquiw jupajj khespiyi, jupaw wayti, amparat caturaqui. Uqhampunwa luri.\nUcampis jupanacajj Tatitutaquiw sayt'asipjje, k'oma cancañaparusti ñankhachapjjaraquiwa; ucatwa jupanacataquejj mä uñisiri, nuwjiriraqui tucuraquejja.\nJupanacasti nayrapachanacatwa amtasipjje, qhititejj marcapar khespiyqui uca Moisesatsa amtasipjjaraquiwa, jisct'asipjjaraquïnwa: “¿Cawquincaraqui Nilo jawiran Moisesar khespiyiri Diosasti? Uca Moisesajj tamapa awatirïnwa. ¿Cawquincaraqui qhititejj Moisesar Kollan Ajayupa uchqui ucasti,\nqhititejj uca jach'a ch'amapsa Moisesar churcaraqui; marcap nayrakatansa jach'a kotjja payar jaljaraqui, uqhamat wiñayataqui aytatäñapataqui;\nqhititejj kota mankhanjam jan llust'tasa maqhatayqui, caballonacas wasaranjam sarcaspa uqhama,\njan ucajj uywanacas pampanacaru sarakcaspa uqhama, cawquincaraqui jichhasti?” Pachpa Tatitun Ajayupaw jupanacarojj irpänjja. Uqhamwa marcaparojj irpänjja, ucatsti wali jach'a cancaña jicjjataraqui.\nTata, alajjpachatpacha uñtanipjjeta, cawqha kollana, c'ajquiri chekantejj utjcta ucqhatpacha. ¿Cawquincaraqui uca jach'a munasiñamasti, ch'amamasa, colerasiñamasa? ¿Qhuyapayasiñamasti nanacataquejj tucusjjeti?\n¡Jumätaw nanacan awquejjajja! Abrahamajj inas jani uñt'apcchitaniti, Israelas janiraqui nanacatjja inas amtascjjchiniti, ucampis Tata, jumaw nanacan awquejjätajja; nayratpacha jumaw nanacan khespiyirejjätajja.\n¿Tata, cunatrac thaquimat saranucupcta ucqhasti jan jarct'apjjesta, cunatrac chuymanacajjsti kalarayapjjesta jumar jan jaysañataquisti? Sirvirinacamar munatam laycusay sum tucuyapjjeta cawquïri tribunacatejj jumancqui ucanac laycusaya.\n¡Cunja juc'a maranacaquis kollana marcamajj orakepatjja ‘orakejjaw’ sapjjänjja! Uñisirinacajjaraquiw templomjja taquisipjje.\nJanis jumajj cunapachas apnakapquitasamän uqhamäpjjtwa, janis cunapachas sutimjja apapquiriscäyät uqhama.


Salmos 69 - Holy Bible [Aymara Bible 1997] - (Sal 69)\n69:1 69:2 69:3 69:4 69:5 69:6 69:7 69:8 69:9 69:10 69:11 69:12 69:13 69:14 69:15 69:16 69:17 69:18 69:19 69:20 69:21 69:22 69:23 69:24 69:25 69:26 69:27 69:28 69:29 69:30 69:31 69:32 69:33 69:34 69:35\nDiosajjay, khespiyasiquitaya, umamp ajjscatirjamätwa:\nñik'e phuch'uruw jalantascta, janiw cawqhar tact'asirjamäctsa; wali p'iya umcamaw purta, ch'aman umaw apjjetu.\nArnakascäwejj ch'ama thayjtatätwa, mallk'as chhajantjjetuwa; Diosajjar uñch'uccäwejj nayrajjas juyqhuptatäjjewa.\nIna ch'usat uñisirinacajjajj ñic'utanacajjat juc'amp jilawa; ina ch'usat nayar jaljjatirinacajj ch'aqhanacajjat juc'amp ch'ollkhëpjjewa. Jan lunthatascta ucanac cutiyañajjataquiw wayt'apjjetu.\nDiosajjay, jumaw jan amuyt'asirïtajj uñt'istajja, janiw juchanacajj imantirjamäcti.\nTake ch'aman Dios Tatay, jumar thakerinacajj janiquiy juchajj laycujj p'enk tucupjjpati, Israel marcan Diosapa, jumar suyt'irinacajj janiquiy juchajj laycujj aynacht'añar puripjjpati.\nJuma laycuw jisc'achat uñjasta, ajanojjas p'enkamp chhaktatawa.\nJilanacajjataquejj jan uñt'at jakjamätwa, taycajjan wawanacapataquejj yakha marcanquir jakjamätwa.\nUtamar munañaw nayar tucuntitu, jumar tokerinacan arunacapajj, nayjjarcamaw wact'i.\nllaqui isimp uchascta ucapachasti, nayat sawcasipjjetu;\ntake jaken parlasitaw sarnakta, umatanacasti nayjjat warurupjje.\nTatay, nayasti jumaruw art'asinsma, Diosajjay, jichhajj yanapt'aquitaya; jach'a munasiñam laycuy ist'ita, yanapt'asir cancañam laycuy khespiyita.\nJaniquiy nayan ñek'er jalantañajj munamti, nayar uñisirinacat khespiyaquitaya, walja uma mankhanacat wayst'asiquitaya.\nJaniquiy ch'aman umajj apitpati, janiquiy mic'ay chincänajj mank'antitpati, janirac nayjjarus jist'antaspati.\nTatay, munasiñamamp jaysita, jach'a qhuyapayasiñamamp nayar uñtanjjeta;\njaniquiy aca uywatamataquejj ajanum imantasimti: jan walinpun uñjasta, janc'aquiy jaysita.\nNayaruy jac'achasinita, khespiyaquitaya, nayamp timasirinacat jarc'aketa.\nJumaw llaquincatajj uñjasquistajja, jumaw p'enka tucutajjsa, jisc'achatsa uñjistajja, jumaw uñisirinacajjarojj uñt'aractajja.\nJaken toketanacapajj chuymajjaruw t'unanti, jan ch'amanipuniw uñjasta. Qhuyapayasiñ suyta, ucasti janiw jicjjatayasquituti, chuymachirinac suyta, jupanacarusti janiw jicjjatcti.\nMank'at awtjayascta ucapachajja, mulla churapjjetu, umat pharjayascta ucapachasti, vinagre churapjjetu.\nJach'a mank'äwinacapajj sipitapar tucpan, suma mank'anacapasti simpantir chinuñar tucuracpan,\nnayranacapajj juyqhuptpan, jiqhanipas qhathatipunpan.\nJupanacjjar k'apisiñam samarasim, akquir k'apisiñamajj jupanacar catjpan;\nutjäwinacapajj ch'usa wasarar tucpan, janirac qhitis chhujllanacapan jacpati;\njupanacajj juman usuchjat jakeruw arcnakapjje; juman chhojjriñchat jakeruw sawcasipjje.\nÑankhat ñankha jupanacar cutt'ayam, janipun qhuyapayasiñam jicjjatapjjpati.\n¡Wiñay jaquirinacan sutip taypit apanucum! ¡Janipun asqui jakenacamp chic kellkantamti!\nNaya llaquit usuntat jakerusti, Diosajjay, khespiyäwimajj waytaquitpanaya.\nK'ochunacampiw Diosan sutiparojj jach'añchä, yuspagarasaw jach'a cancañap yatiyä;\nTatitusti ucampejj juc'amp cusisini, mä toro loktäwimp sipana, wajjranacani, sillunacani vaca kallu loktäwimp sipana.\nUc uñjasajj llaquitanacajj cusisipjjaniwa, Diosar thakerinacan chuymanacapasti ch'amañchasiniwa.\nTatitojj jan cunan jakenacarojj ist'iwa, jupanquir catuntat jakenacarojj janiw jisc'achquiti.\nDiosar jach'añchapjjam, alajjpachas acapachasa, lamar kotasa, take ucan jaquirinacasa.\n[35-36] Diosaw Sión marcarojj khespiyani, Judá orakenquir marcanac wasitat sayt'ayani, uywatanacapan wawanacapaw ucanac catokasjjapjjani, sutipar munirinacajj ucan jacasjjapjjani.